Barcelona minta Mohamed Salah bersabar dulu
Oleh KOSMO!

6 Jun 2022, 12:00 pm
LONDON – Barcelona dilaporkan sedang memujuk bintang Liverpool, Mohamed Salah untuk terus bertahan semusim lagi di Anfield sebelum mereka mendapatkannya secara percuma musim depan.
Pemain antarabangsa Mesir itu hanya berbaki kontrak semasa semusim sahaja lagi bersama The Reds dan masih belum ada petanda bahawa akan menerima perjanjian baharu selepas beberapa rundingan sebelum ini gagal.
Barcelona dilaporkan semakin bersemangat untuk kembali dalam pasaran perpindahan bagi mendapatkan pemain-pemain baharu selepas menerima dana sebanyak £235 juta (RM1.28 bilion) daripada penaja baharu mereka, Spotify.
Menurut laporan, Salah dijanjikan tawaran lumayan daripada Barcelona sekiranya berpindah secara percuma pada musim panas tahun hadapan.
Laporan juga turut mengaitkan Barcelona adalah punca mengapa Salah masih belum bersedia menerima beberapa tawaran yang diberikan oleh Liverpool biarpun menyatakan kesanggupan untuk kekal bersama pasukan itu.
Situasi itu menyebabkan Liverpool berada dalam dilema sama ada melepaskan Salah pada jendela perpindahan kali ini ataupun berdepan risiko kehilangan khidmatnya secara percuma musim depan.

Perkembangan terbaharu itu pastinya membuatkan pengurus pasukan itu, Jurgen Klopp berdepan situasi sukar apabila mereka juga turut berdepan kehilangan Sadio Mane yang dilapor menerima tawaran lumayan dari Bayern Munich. – AGENSI


Shahrukh Khan, Katrina Kaif positif Covid-19
Oleh KOSMO!

6 Jun 2022, 11:55 am
NEW DELHI – Bintang  Bollywood tersohor, Shahrukh Khan disahkan positif Covid-19 selepas menjalani ujian saringan, lapor akhbar Indian Express semalam.
Perkara tersebut disahkan Ketua Menteri Bengal Barat, Mamata Banerjee dalam satu kenyataan di laman Twitter. Dalam kenyataannya, beliau turut mendoakan agar Shahrukh segera sembuh.
“Baru mendapat berita bahawa Shahrukh didapati  positif Covid-19. Semoga dia  segera sembuh dan kembali aktif dalam industri hiburan seperti biasa,” tulis Mamata.
Shahrukh mahupun wakil pihak pengurusannya bagaimanapun masih belum tampil dengan sebarang kenyataan rasmi berhubung perkara itu.
Pada  masa yang sama, aktres Bollywood, Katrina Kaif turut dilaporkan positif wabak tersebut dan telah menamatkan tempoh kuarantin wajib.
Dikatakan bahawa Katrina terpaksa menjadualkan semula penggambaran untuk filem Merry Christmas Sriram Raghavan yang turut dibintangi oleh Vijay Sethupathi selepas dia dimaklumkan tentang perkara itu. – Agensi


Pesawat asing ceroboh ruang udara kediaman Biden
Oleh KOSMO!

6 Jun 2022, 12:00 pm
WASHINGTON – Presiden Amerika Syarikat (AS), Joe Biden telah dikawal keluar dari rumah pantainya di negeri Delaware selepas sebuah pesawat tanpa kebenaran melintasi ruang udara terhad di atas hartanah tersebut, lapor laman berita RT, kelmarin.
Susulan kejadian itu, Perkhidmatan Rahsia AS (USSS) memaklumkan bahawa Biden telah dikejarkan ke lokasi selamat sekitar pukul 1 tengah hari (waktu tempatan) kelmarin seperti yang tertakluk dalam protokol keselamatan.
“Pesawat itu dengan segera diiring keluar dari ruang udara terhad,” tambah agensi tersebut.
Lokasi selamat terdekat dengan lokasi kejadian dilaporkan adalah balai bomba berhampiran.
Rombongan kereta pengiring dirakam mengawal Biden yang menaiki sebuah kenderaan utiliti sukan (SUV) memasuki sebuah balai bomba.
Lalu lintas turut ditutup selama lebih 20 minit manakala ejen USSS mengosongkan kenderaan serta orang awam dari kawasan itu dan menyiasat sebarang kemungkinan bagi ancaman.

Wartawan program televisyen CBS News, Bo Erickson berkata, dia melihat dua jet tentera terbang rendah di atas bandar Rehoboth Beach, selepas pesawat tanpa kebenaran itu dikesan.
“Siasatan awal mendedahkan juruterbang berkenaan tidak berada di saluran radio yang sepatutnya, tidak mengikuti Notis kepada Penerbang (Notams) yang telah difailkan dan tidak mengikuti panduan penerbangan yang diterbitkan.
“Perkhidmatan Rahsia Amerika Syarikat akan menemu bual juruterbang itu,” jelas USSS.
Rombongan Biden kembali ke rumah pantainya selepas penyiasat membuat kesimpulan bahawa tiada ancaman keselamatan yang berterusan.
Susulan kejadian tersebut, Pentadbiran Penerbangan Persekutuan mengeluarkan sekatan penerbangan sementara di kawasan itu bermula malam Khamis hingga pagi semalam. – Agensi


Negeri Sembilan Venom tambah derita Kedah Sunshine
Oleh MUHAMMAD HELMEE RAMLI

6 Jun 2022, 1:00 pm
SELEPAS tewas dalam dua aksi terdahulu, Negeri Sembilan Venom menjadikan Kedah Sunshine sebagai mangsa ketika melakar kemenangan sulung dalam saingan Sooka Netball Super League (NSL) 2022.
Pada perlawanan yang berlangsung di Stadium Juara, Bukit Kiara semalam, Negeri Sembilan jelas menampilkan aksi lebih baik sepanjang pertemuan itu sebelum mencatat kemenangan dengan 57-39.
Kejayaan itu pastinya mampu menjadi pembakar semangat buat skuad kendalian Nur Hidayah Mustafar bagi memastikan mereka terus berada dalam kelompok enam pasukan teratas musim ini.
Kedah yang tersentak selepas ketinggalan 10-14 pada suku masa pertama menampilkan aksi lebih agresif suku masa kedua sehingga membolehkan mereka merapatkan kedudukan 13-15.
Bagaimanapun, Negeri Sembilan yang enggan Kedah menyamakan kedudukan kemudiannya meningkatkan serangan ke arah pasukan dari Utara itu sebelum aksi di suku masa kedua berakhir dengan Negeri Sembilan mendahului 25-17.
Bersambung suku masa ketiga, aksi lebih menarik disajikan apabila kedua-dua pasukan saling berbalas serangan, namun Negeri Sembilan berjaya membaca taktikal baharu Kedah, sekali gus menghalang kebangkitan lawannya itu.

Kemampuan Negeri Sembilan yang berjaya ‘menghidu’ lebih awal strategi baharu Kedah terus membuka ruang buat mereka untuk melancarkan serangan demi serangan dan berjaya mendahului 43-28.
Pada suku masa keempat, Negeri Sembilan langsung tidak mengendurkan asakan ke arah kubu pertahanan Kedah, sebaliknya terus memberi tekanan kepada pasukan lawan menerusi jentera serangan mereka.
Bagi aksi terakhir minggu pertama NSL 2022 hari ini, Negeri Sembilan akan turun menentang pasukan dari Pantai Timur, Pahang Tulips, sementara Kedah bakal membuat perhitungan dengan Melaka Mystic.


Tangani ‘defisit keyakinan’ terhadap keupayaan negara
Oleh MOHD RIDZAUDDIN ROSLAN

6 Jun 2022, 11:36 am
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan agar sebarang ‘defisit keyakinan’ yang wujud terhadap keupayaan negara ditangani segera bagi membolehkan negara bangkit semula di persada dunia.
Bagi mencapai hasrat tersebut, Al Sultan Abdullah bertitah, negara memerlukan sebuah kerajaan stabil serta didokong dengan sistem penyampaian perkhidmatan dan tadbir urus cekap, telus, berintegriti serta mesra rakyat.
“Demi untuk merancakkan pertumbuhan ekonomi dan menjadikan negara sebagai pilihan pelaburan utama di rantau ini, ia menuntut persefahaman dan pengorbanan semua pihak untuk mewujudkan landskap politik stabil dan berterusan.
“Beta benar-benar berharap agar segala percaturan politik dapat diselesaikan segera demi untuk mengelak negara daripada terus terjerumus ke ke kancah ‘defisit keyakinan’ yang boleh menjejaskan imej dan masa depan Malaysia,” titah Al Sultan sempena Sambutan Ulang Tahun Hari Keputeraan Seri Paduka Baginda di Istana Negara tadi.
Yang di-Pertuan Agong bertitah, barisan pemimpin tidak ubah seperti ‘ bagai condong yang akan menongkat, bagai rebah yang akan menegak’ kerana menjadi sandaran kepada rakyat.
“Kebahagiaan dan kesusahan rakyat merupakan cerminan diri yang wajib digalas oleh setiap pemimpin. Kerana itu, beta menyanjung tinggi inisiatif pengukuhan perlindungan sosial yang dilaksanakan kerajaan termasuklah program Pembasmian Kemiskinan Tegar Keluarga Malaysia.

“Beta menaruh harapan tinggi agar program ini akan dapat mencapai sasarannya untuk menghapuskan miskin tegar menjelang tahun 2025 selain menangani masalah kelangsungan hidup yang membelenggu segelintir rakyat termasuklah kos sara hidup tinggi disamping peningkatan harga komoditi industri dan makanan,” titahnya.
Seri Paduka turut bertitah agar sekuriti makanan perlu ditangani dengan segera terutama dalam keadaan dunia yang menghadapi pelbagai kemelut dan kejutan ketika ini.
“Nasihat beta usahlah wujud bibit pertikaian apabila setiap kali negara berhadapan dengan masalah seperti makanan dan peningatan kos sara hidup, kita semua seharusnya fokus kepada membantu memulihkan kemaslahatan rakyat.
“Sikap ‘bila sudah merah, kapur salahkan kunyit dan kunyit salahkan kapur’ tidak akan dapat membantu dan membela nasib rakyat beta yang terhimpit dengan pelbagai dugaan,” titahnya. -KOSMO! ONLINE


Ten Hag buat kejutan minat bawa Eriksen di Old Trafford
Oleh KOSMO!

6 Jun 2022, 12:30 pm
MANCHESTER – Pengurus baharu Manchester United, Erik Ten Hag membuat kejutan apabila mengakui berminat untuk mendapatkan khidmat Christian Eriksen pada jendela perpindahan kali ini.
Eriksen kini memiliki kontrak jangka pendek bersama Brentford yang bakal tamat pada penghujung bulan ini menyebabkan Ten Hag berminat untuk membawanya ke Old Trafford bagi memberi kesegaran terutama pada bahagian tengah pasukan itu.
Pengurus dari Belanda itu dipercayai akan cuba mendapatkan enam pemain baharu bagi mengubah nasib United yang berdepan krisis prestasi musim lalu dan impak yang diberikan Eriksen bersama Brentford menyebabkan dia berada dalam radar Ten Hag.
United ketika ini sedang berusaha bersungguh-sungguh untuk mendapatkan perancang Barcelona, Frenkie De Jong, namun Eriksen menjadi alternatif sekiranya impian mereka itu gagal menjadi kenyataan.
Biarpun Eriksen berdepan isu kesihatan akibat masalah jantung sebelum ini, namun kelibatnya bukan sahaja diintai oleh United, tetapi beberapa lagi pasukan seperti Everton dan bekas kelabnya, Tottenham Hotspur juga sedang memantau perkembangannya.
Eriksen berjaya meledak satu gol dan melakukan empat umpanan gol dalam 11 aksi Liga Perdana Inggeris selepas menyertai Brentford pada Januari lalu.

Minat Ten Hag terhadap Eriksen mula berputik selepas pemain itu dibenar menyetai sesi latihan bersama Ajax sebelum ini ketika dia kembali pulih daripada masalah jantung penghujung tahun lalu.
United perlu melakukan pembaharuan pada jentera tengah pasukan selepas membuat keputusan melepaskan Paul Pogba, Jesse Lingard, Juan Mata dan Nemanja Matic untuk saingan musim depan. – AGENSI


Neelofa mahu hijrah ke Mesir, kuasai bahasa Arab
Oleh HANISAH SELAMAT

6 Jun 2022, 11:55 am
PETALING JAYA – Usahawan dan bekas pengacara popular, Neelofa berhasrat untuk berhijrah dan menetap di tanah Arab mengikut suaminya, Haris Ismail atau PU Riz yang ingin menyambung pengajian di sana.
Tanpa mendedahkan bila atau tarikh tertentu untuk memulakan kehidupan baharu di luar negara, kata Neelofa, penghijrahan tersebut diharapkan dapat mendedahkan anak mereka, Muhammad Bilal dengan persekitaran baharu serta mendekatkannya dengan bahasa Arab.
“Kami sekeluarga mempunyai impian untuk menetap di negara Arab, sama ada Madinah atau Mesir untuk suami menyambung pelajarannya.
“Selain itu, kami juga mahu mendedahkan anak kepada persekitaran kehidupan serta saya juga boleh ambil peluang belajar bahasa Arab,” katanya.
Neelofa berkata demikian ketika muncul dalam program Nona yang disiarkan semalam bersempena ulang tahun ke-38 stesen televisyen TV3.
Bagaimanapun, bekas pengacara MeleTOP itu memaklumkan mereka sekeluarga hanya menetap di negara itu dalam tempoh singkat iaitu antara satu atau dua tahun sahaja.

Dalam program sama, Noor Neelofa Mohd Noor, 33, itu turut memaklumkan antara impian yang belum tercapai adalah mendalami al-Quran
“Impian saya juga adalah mahu mendalami al-Quran. Walaupun suara saya tak sesedap mana sewaktu membaca al-Quran, tetapi saya sudah lama ingin mendalaminya.
“Kalau boleh mahu turunkan ilmu yang dipelajari itu supaya dapat dijadikan saham akhirat kelak,” kongsinya lagi.
Neelofa dan PU Riz mendirikan rumahtangga pada 27 Mac tahun 2021 dan menimang cahaya mata sulung mereka 31 Januari lalu.
Sementara itu, dalam program sama dia turut memberi gambaran mengenai wajah si kecil yang belum dikongsikan kepada umum hingga kini.
“Awalnya macam muka ayah dia, tapi lama- lama macam muka saya pula,” katanya.
Pasangan terbabit belum mendedahkan sepenuhnya wajah permata hati mereka kerana mendakwa belum cukup ilmu untuk melindungi si kecil daripada penyakit ain iaitu gangguan disebabkan pandangan.
Bercakap tentang program Nona yang pernah dikendalikannya lapan tahun lalu, Neelofa yang tampil sebagai hos undangan sempena ulang tahun ke-38 TV3 mendedahkan produksi Nona adalah seperti keluarga yang dekat di hatinya.
“Terasa macam sirih pulang ke gagang, bak keluarga yang tak pernah hilang,” tulis Neelofa menerusi Instagram.
Pernah diberi kepercayaan sebagai hos Nona bersama Fara Fauzana bermula 2012 hingga 2014, Neelofa turut meluahkan rasa gembira dapat bekerjasama dengan pasukan Nona yang selalu menjadikan isu wanita dan kemasyarakatan sebagai fokus.
“Rasa happy dan gembira bila dapat bekerjasama dengan krew dan team Nona yang sangat teliti dalam mengangkat pengisian berkualiti tentang isu kewanitaan dan masyarakat,” tulisnya. – KOSMO! ONLINE


Pecahkan artifak muzium RM21.9 juta kerana marahkan kekasih
Oleh KOSMO!

6 Jun 2022, 1:00 pm
DALLAS, Texas – Seorang lelaki yang berang dengan teman wanitanya bertindak melulu dengan memecah masuk ke Muzium Seni Dallas di negeri Texas, Amerika Syarikat dan merosakkan beberapa artifak bernilai lebih AS$5 juta (RM21.9 juta), lapor stesen penyiaran NBC.
Brian Hernandez, 21, memberitahu polis bahawa dia baru sahaja bertengkar dengan kekasihnya dan mahu melepaskan perasaan hingga melakukan tindakan itu.
Rakaman video keselamatan menunjukkan suspek berdiri di luar pintu masuk hadapan muzium dengan kerusi besi di tangan kira-kira pukul 9:40 malam (waktu tempatan).
Tidak lama selepas itu, dia dilihat muncul dalam video ruangan dalam muzium, berjalan dari bilik ke bilik, memecahkan bekas kaca pameran dan barang-barang di dalamnya.
Pemuda itu kemudian mendapatkan sebatang besi lalu memecahkan sebuah pasu amphora zaman Yunani abad keenam dan periuk bertarikh 450 Sebelum Masihi.
“Kedua-dua item yang digabungkan itu bernilai kira-kira AS$5 juta (RM21.9 juta).

“Dia juga memecahkan bekas pameran dan memusnahkan patung Kylix Herakles dan Nemeon Lion, bernilai kira-kira AS$100,000 (RM439,000).
“Barang-barang di dalam kotak paparan yang telah dimusnahkan adalah artifak purba yang jarang ditemui yang sangat berharga dan hanya ada satu di dunia,” demikian menurut kertas laporan tangkapan.
Pengarah Komunikasi dan Perhubungan Awam muzium tersebut, Aschelle Morgan berkata, pihaknya sedang berusaha untuk menentukan sama ada mana-mana bahagian yang rosak boleh dipulihkan. – Agensi


Ops SAR pemuda terjun Jambatan P. Pinang disambung
Oleh NOOR HASLIZA NUSI

6 Jun 2022, 12:12 pm
GEORGE TOWN – Operasi mencari dan menyelamat (SAR) pemuda berusia 25 yang bertindak terjun dari Kilometer (KM) 7.4 Jambatan Pulau Pinang menghala ke Perai dekat sini semalam disambung semula pagi tadi.
Pengarah Maritim Negeri, Kapten Maritim Abd Razak Mohamed berkata, operasi yang masuk hari kedua itu dijalankan bermula pukul 7.30 pagi tadi dengan menggunakan lima buah aset dari agensi terbabit.
“Lokasi pencarian dibahagikan kepada empat sektor dengan keluasan 23.1 batu nautika persegi. Operasi tersebut turut melibatkan kerjasama Jabatan Bomba dan Penyelamat, Angkatan Pertahanan Awam dan pasukan polis Marin.
“Sebarang perkembangan terkini akan dimaklumkan segera,” katanya dalam satu kenyataan di sini hari ini.
Semalam, Kosmo! Online melaporkan seorang lagi anak muda yang juga individu ke-17 tahun ini dan kedua bagi bulan Jun dilaporkan terjun dari jambatan pertama kira-kira pukul 8.20 pagi.
Dalam kejadian itu, mangsa yang dipercayai datang dari Kuala Lumpur telah meninggalkan sebuah motosikal jenis Yamaha 125ZR berwarna merah di atas jambatan berkenaan. – KOSMO! ONLINE

Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999.


Kerajaan komited lonjak prestasi perdagangan, pelaburan negara
Oleh LUQMAN RIDHWAN MOHAMED NOR

6 Jun 2022, 1:27 pm
KUALA LUMPUR – Kerajaan kekal komited untuk melonjakkan prestasi perdagangan dan pelaburan negara termasuk memastikan pelaburan langsung domestik terus dirangsang.
Perdana Menteri, Datuk Seri Ismail Sabri Yaakob berkata, bagi mencapai matlamat itu, kerajaan akan terus memastikan urusan para pemain industri dipermudahkan dan sistem penyampaian perkhidmatan awam dipertingkatkan.
Jelasnya, menerusi langkah-langkah yang diambil itu, ia akan mendorong keyakinan komuniti pelabur antarabangsa terhadap prospek pertumbuhan, sekali gus kemajuan ekonomi negara kekal teguh.
“Sebagai contoh, sepanjang suku pertama 2022, pelaburan langsung asing bersih meningkat kepada RM24.4 bilion, berbanding RM18.4 bilion pada suku keempat tahun lalu.
“Jumlah perdagangan luar, berkembang sebanyak 23.6 peratus kepada RM624.9 bilion, manakala aliran masuk bersih dana asing kekal konsisten dengan jumlah RM7.4 bilion setakat ini,” katanya ketika menyampaikan ucapan sempena Ulang Tahun Hari Keputeraan Rasmi 2022 Yang di-Pertuan Agong di Istana Negara di sini hari ini.
Sementara itu, Ismail Sabri berkata, usaha kerajaan untuk memulihkan ekonomi pasca pandemik juga semakin berhasil dan berada pada momentum terbaik, apabila ia mencatat pertumbuhan sebanyak 3.1 peratus pada 2021, berbanding penguncupan sebanyak 5.6 peratus pada tahun sebelumnya.

Katanya, bagi tahun ini, kerajaan bertekad memacu ekonomi untuk mencapai pertumbuhan di antara 5.3 peratus sehingga 6.3 peratus sebagaimana yang diunjurkan.
“Pembukaan sempadan juga telah merancakkan usaha pemulihan ekonomi, khususnya sektor pelancongan dengan peningkatan kemasukan pelancong asing.
“Seramai dua juta pelancong asing dijangka mengunjungi Malaysia pada tahun ini, yang akan menyumbang sebanyak RM8.6 bilion kepada ekonomi negara,” katanya.
Pada masa sama, Ismail Sabri berkata, kerajaan melalui Kementerian Kesihatan (KKM) akan terus memantau situasi semasa jangkitan Covid-19.
Beliau memberitahu, kerajaan juga akan bekerjasama dengan Pertubuhan Kesihatan Sedunia (WHO) untuk memastikan kestabilan kesihatan awam, berada pada tahap yang memuaskan serta berfungsi dengan baik. – KOSMO! ONLINE


Mayat pemuda 25 tahun dijumpai di Pantai Pulau Jerejak
Oleh NOOR HASLIZA NUSI

7 Jun 2022, 9:09 pm
GEORGE TOWN – Mayat pemuda berusia 25 tahun akhirnya ditemui pagi tadi selepas 50 jam dilaporkan terjun dari Kilometer (KM) 7.4 Jambatan Pulau Pinang menghala ke Perai dekat sini Ahad lalu.
Mayat lelaki berketurunan Cina itu dijumpai terdampar oleh sekumpulan nelayan di pasir pantai berhampiran jeti lama Pulau Jerejak pada pukul 10.00 pagi tadi.
Pengarah Maritim Negeri, Kepten Maritim Abd Razak Mohamed berkata, Operasi Mencari dan Menyelamat (CARILAMAT) yang masuk hari ketiga ditamatkan setelah Pusat Operasi Maritim (PUSOP) Pulau Pinang dimaklumkan mengenai penemuan mayat oleh pihak Bomba.
Menurutnya, mayat lelaki yang dipercayai dari Kuala Lumpur itu kemudiannya dibawa menggunakan bot pasukan bomba sukarela Bukit Bendera ke Jeti Polis Marin Batu Uban untuk disanitasi.
“Keluarga mangsa telahpun mengesahkan identiti mayat tersebut semasa proses pengecaman dilakukan.
“Mayat kemudian diserahkan kepada anggota di Balai Polis Sungai Nibong sebelum dibawa ke Hospital Pulau Pinang untuk tindakan lanjut,” katanya dalam satu kenyataan akhbar di sini malam ini.

Beliau memberitahu, operasi yang melibatkan empat sektor pencarian dengan keluasan 26.82 batu nautika persegi itu ditamatkan pada pukul 11.45 pagi tadi.
“Maritim Malaysia ingin menasihatkan orang ramai agar tidak mengambil langkah terburu-buru sebegini sekiranya menghadapi sebarang masalah dan rujuk pihak berkaitan dalam mencari jalan penyelesaian yang terbaik.
“Orang awam diminta agar melaporkan sebarang penemuan dan melaporkan sebarang kejadian kecemasan atau kemalangan di laut di talian kecemasan 24 jam MERS 999 atau Pusat Operasi Maritim Pulau Pinang di talian 04-2626146,” ujarnya.
Ahad lalu, Kosmo! Online melaporkan seorang lagi anak muda yang juga individu ke-17 tahun ini dan kedua bagi bulan Jun dilaporkan bertindak terjun dari jambatan pertama kira-kira pukul 8.20 pagi.
Mangsa sebelum itu dipercayai telah meninggalkan sebuah motorsikal jenis Yamaha 125ZR berwarna merah di atas jambatan berkenaan.
Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999.KOSMO! ONLINE


Kurangkan berat badan jika mahu sperma lebih sihat
Oleh KOSMO!

7 Jun 2022, 7:30 pm
COPENHAGEN, DENMARK – Satu kajian mendapati bahawa penurunan berat badan dapat membantu meningkatkan kesuburan sperma lelaki, lapor laman berita Good News Network semalam.
Menurut kajian oleh kumpulan penyelidik dari Universiti Copenhagen tersebut, penurunan berat badan dapat meningkatkan bilangan dan kualiti sperma.
“Amat mengejutkan buat kami apabila mendapati  kualiti air mani menjadi bertambah baik sekiranya berat badan berkurang,” kata penulis utama kajian itu, Profesor Signe Torekov.
Kajian sama melibatkan seramai 56 lelaki Denmark yang obes. Mereka mencatat peningkatan dalam kepekatan dan bilangan sperma antara 40 hingga 50 peratus dalam masa hanya lapan minggu.
Pencapaian itu direkodkan selepas berat badan responden turun kira-kira 16 kilogram (kg).
Kesemua peserta kajian berusia antara 18 hingga 65 tahun. Mereka  mempunyai indeks jisim badan (BMI) dalam lingkungan 32 hingga 43 sebelum diarahkan menjalani diet dan rejim senaman. – Agensi


MPM syor ‘brain gain’ untuk kumpul bakat tempatan di luar negara
Oleh KOSMO!

7 Jun 2022, 9:19 pm
Oleh KAMARIAH KHALIDI
PUTRAJAYA – Majlis Profesor Negara (MPM) mengesyorkan sebuah program dikenali ‘brain gain’ bagi mengumpulkan bakat tempatan yang berada di luar negara tanpa perlu pulang ke tanah air.
Presiden MPM, Prof Datuk Dr. Raduan Che Rose berkata, ini kerana Malaysia tidak boleh kehilangan peluang untuk mendapatkan sumbangan daripada rakyat yang berkemahiran tinggi dan berbakat dalam proses pembangunan negara.
“Sejak kebelakangan ini ramai bakat-bakat dari Malaysia berhijrah ke negara lain atas sebab ekonomi dan sebab-sebab lain, kita mempunyai pandangan bahawa kita tidak akan menyekat mereka kerana mereka keluar untuk menimba ilmu dan mencari peluang yang lebih baik.
“Sebab itu MPM telah memperkenalkan program ‘brain gain’ melalui diaspora Malaysia ini, orang selalu merintih mengenai ‘brain drain’ tetapi kita tukar kepada ‘brain gain’ ini dengan cara kita menyediakan kerangka yang lebih kemas.
“Ia mesti dilakukan secara berfasa-fasa dengan mengenal pasti sebagai satu pangkalan data bakat Malaysia yang berada di luar,” katanya selepas sesi perbincangan Meja Bulat Keluarga Malaysia di sini hari ini.

Raduan mengulas laporan sebuah akhbar sebelum ini mengenai negara telah kehilangan kira-kira 500,000 rakyat berkemahiran tinggi dan berbakat dalam bidang profesional kerana mereka memilih untuk bekerja di luar negara sejak 40 tahun lalu.
Mengulas lanjut, Raduan berkata, MPM juga bakal menyediakan kerangka kerjasama antara bakat-bakat Malaysia dengan agensi tempatan yang bersesuaian terutamanya dalam sektor ekonomi, pendidikan dan perniagaan.
“Kita baharu membuat kerja-kerja asas, belum sampai ke peringkat pangkalan data lagi, kalau dahulu ada syarikat Talent Corp memanggil pulang bakat-bakat Malaysia di luar negara tapi kita berpendapat kita tidak perlu memanggil mereka pulang.
“Kita fikirkan lebih baik mereka menimba pengalaman, meningkatkan pengetahuan di luar negara dan juga mempunyai jaringan lebih luas dan kita hanya berhubung dengan mereka secara virtual atau fizikal untuk mendapatkan penyertaan mereka dalam proses pembangunan negara,” ujarnya. – KOSMO! ONLINE


Ubat diabetes bantu turunkan berat badan dengan ketara
Oleh KOSMO!

7 Jun 2022, 10:00 pm
LONDON – Kajian mendapati bahawa ubat diabetes dapat membantu orang yang mengalami obesiti untuk mengurangkan berat badan dengan ketara, lapor laman berita Wion News semalam.
Saintis-saintis memuji ubat itu sebagai elemen pencetus perubahan apabila kesannya boleh dilihat dengan pengambilan dos secara mingguan.
Dalam percubaan selama 72 minggu, peserta kajian didapati hilang kira-kira 20 peratus berat badan mereka. Laporan itu diterbitkan dalam New England Journal of Medicine.
Menerusi kajian tersebut, pasukan penyelidik antarabangsa berkata bahawa mereka membahagikan 2,539 peserta yang mempunyai berat badan berlebihan kepada empat kumpulan.
Satu kumpulan diberi suntikan plasebo sekali seminggu selama 72 minggu, manakala tiga yang lain diberikan ubat baharu dipanggil tirzepatide 5, 10 atau 15 miligram (mg).
Setiap peserta diminta mengambil makanan rendah kalori dan menjalankan aktiviti fizikal sekitar 150 minit selama seminggu.

Secara purata, peserta kajian mempunyai berat badan 104.8 kilogram (kg) dan 94.5 peratus daripada mereka adalah obes.
Majoriti daripada peserta kajian adalah perempuan dan berkulit putih. Tiada mana-mana peserta yang menghidap diabetes.
Selepas tamat tempoh 72 minggu, peserta yang diberi 5mg tirzepatide setiap minggu mencatat penurunan berat badan purata 16.1 kg.
Mereka  yang mengambil 10 mg dan 15 mg ubat sama pula menyaksikan berat badan turun antara 22.2 kg hingga 23.6 kg. – Agensi


Pengunjung zoo cuba hulur tangan ditarik orang utan
Oleh KOSMO!

7 Jun 2022, 9:00 pm
JAKARTA – Sebuah klip video tular di media sosial Indonesia kerana memaparkan seorang lelaki yang ditarik oleh seekor orang utan ketika cuba berinteraksi dengannya, lapor laman berita Suara.com.
Video tersebut dimuat naik dalam akaun TikTok @meme.klean. Kejadian dikatakan berlaku di sebuah zoo di Riau.
Rakaman memaparkan seorang lelaki kelihatan memasang kamera di hadapan kurungan seekor orang utan.
Bagaimanapun, ketika cuba berinteraksi dengan menghulurkan tangannya, haiwan itu pantas menarik baju dan kaki lelaki tersebut.
Lelaki itu cuba membebaskan dirinya  sambil meminta tolong tetapi haiwan itu dilihat lebih kuat sehingga dia tidak berjaya melepaskan diri.
“Ya Allah, saya berserah diri pada ketika itu,” demikian kapsyen pada video berkenaan.

Dia akhirnya berjaya melepaskan diri setelah dibantu oleh pengunjung lain.
Video berkenaan mendapat perhatian netizen di ruangan komen.
“Lelaki itu bertarung untuk menyelamatkan nyawanya,” kata netizen. – Agensi


Kemalangan tujuh kereta punca lebuh raya sesak 7km
Oleh NOR SHAFAWATI YUP

7 Jun 2022, 10:50 pm
SEREMBAN – Kemalangan melibatkan tujuh buah kenderaan di Kilometer 271.1 Lebuh Raya Utara Selatan arah Utara di sini petang tadi telah mengakibatkan kesesakan lebih kurang tujuh kilometer.
Ketua Polis Daerah Nilai, Superitendan Mohd. Fazley Ab Rahman berkata, kemalangan pada pukul 1.40 petang itu berlaku apabila sebuah kereta BMW yang berhenti kerana kesesakan lalu lintas dilanggar dari arah belakang oleh sebuah kereta Toyota Vios.
“Kemudian kereta Toyota Vios itu dilanggar pula oleh sebuah kereta Mercedes dan seterusnya empat buah kereta lain yang berada di belakang berlanggar antara satu sama lain secara ‘bumper to bumper’.
“Bagaimanapun, kemalangan tidak melibatkan kecederaaan dan hanya melibatkan kerosakan pada kenderaan sahaja,” katanya dalam kenyataan di sini hari ini.
Mohd. Fazley berkata, akibat kemalangan itu telah berlaku kesesakan sepanjang lebih kurang tujuh kilometer.
“Lalu lintas telah dikawal oleh anggota Peronda Lebuh Raya, Polis Diraja Malaysia (PDRM) serta pihak konsesi lebuh raya da trafik kembali lancar pada pukul 4.30 petang,” katanya.

Beliau berkata, kes disiasat di bawah Kaedah 10 LN 166/59 Kaedah-kaedah Lalulintas 1959 dan siasatan lanjut masih diteruskan. -KOSMO! ONLINE


Pemuda parah digilis treler
Oleh MOHD YUNUS YAKKUB

7 Jun 2022, 8:58 pm
KLANG – Seorang pemuda cedera parah apabila digilis sebuah treler dalam kejadian berhampiran jambatan baru menghala Tamadam, Bandar Sultan Sulaiman hari ini.
Mangsa berusia 20an cedera di muka, pinggang dan bahagian kaki.
Pengarah Bomba Selangor, Norazam Khamis berkata, lapan anggota termasuk pegawai dari Balai Bomba Pelabuhan Klang bergegas ke lokasi kejadian sebaik menerima panggilan kecemasan pukul 3.45 petang.
Katanya, berdasarkan maklumat awal kemalangan melibatkan sebuah treler yang telah menggilis penunggang motosikal jenis Yamaha Lagenda.
“Mangsa yang cedera di muka, pinggang dan bahagian kaki telah diserahkan kepada ambulan untuk dibawa ke hospital,” jelasnya dalam kenyataan hari ini.
Insiden itu tular di laman sosial dengan memaparkan detik penyelamatan mangsa. – KOSMO!ONLINE


Berebut hasil jagung, adik tetak abang dengan golok
Oleh ROHANA MOHD. NAWI

7 Jun 2022, 9:03 pm
MACHANG – Hanya kerana berebut hasil tanaman jagung yang diusahakan di atas tanah pusaka milik arwah bapa, seorang penagih dadah sanggup menetak abangnya sendiri dengan sebilah parang dalam kejadian di Kampung Tualang Keliki di sini, Jumaat lalu.
Sehari sebelum kejadian, berlaku perselisihan faham antara suspek yang berusia dalam lingkungan 20-an dengan kakaknya berusia 30-an kira-kira pukul 9.30 malam dipercayai berpunca daripada kutipan hasil tanaman jagung itu sebelum dia bertindak menghunus sebilah pisau kepada wanita itu.
Pemangku Ketua Polis Daerah Machang, Deputi Superintendan Mohd. Zahir Abdullah berkata, siasatan awal mendapati, abangnya cuba meleraikan pergaduhan sebelum suspek mencederakan paha lelaki itu dengan pisau tersebut.
Menurutnya, abang mangsa telah dibawa ke Hospital Machang di sini untuk menerima rawatan sebelum dibenarkan pulang ke rumah pada malam itu.
“Suspek bagaimanapun masih tidak berpuas hati dengan abangnya telah datang ke rumah lelaki itu keesokan harinya dengan membawa sebilah golok sebelum menetak mangsa.
“Tetakan itu menyebabkan abangnya cedera pada lengan, kepala dan lutut sebelum dia dibawa semula ke Hospital Machang untuk rawatan lanjut,” katanya ketika dihubungi Kosmo! hari ini.

Menurut Mohd. Zahir, polis telah mengesan suspek sebelum dicekup di kawasan kebun jagung di belakang rumahnya kira-kira pukul 3.20 pagi pada Sabtu lalu.
Katanya, ujian saringan air kencing mendapati suspek positif dadah jenis methamphetamine selain mempunyai tiga rekod lampau berkait kes jenayah dan satu kes dadah. -KOSMO! ONLINE


Remaja Afrika lahir badan berlipat
Oleh KOSMO!

7 Jun 2022, 9:30 pm
JOHANNESBURG – Seorang remaja lelaki di Afrika dilahirkan dengan badan berlipat kerana mengalami masalah otot yang teruk, lapor akhbar The Sun semalam.
Remaja dikenali sebagai Ulrich itu terpaksa berjalan dengan menggunakan tongkat untuk menampung berat badannya. Dia dilahirkan dengan sindrom kontraktur quadriceps yang menyebabkan lututnya terkehel.
Ulrich berkata, dia bimbang keadaannya akan menjadi lebih teruk selepas pakar-pakar bedah enggan melakukan pembedahan ke atas dirinya.
Kos pembedahan tersebut juga terlalu mahal untuk keluarganya. Ibu Ulrich, Georgette berkata, dia sedih melihat anaknya menderita.
“Pakar bedah tidak akan menyentuhnya, sedih melihat dia sakit. Apabila dia sakit, saya juga sakit,” kata Geogette kepada badan amal Afrika, Mercy Ships.
Penyakit kontraktur quadriceps menyebabkan otot Ulrich tumbuh pada kadar lebih perlahan berbanding tulangnya sehingga menyebabkan kakinya membengkok ke hadapan.

Keluarga itu kembali gembira apabila Mercy Ships menawarkan untuk membiayai pembedahan Ulrich supaya remaja itu boleh berdiri tegak buat pertama kalinya.
Ulrich kemudian menjalani beberapa pembedahan yang kompleks kerana keadaannya yang agak teruk.
Susulan pembedahan, Ulrich kini berharap agar dapat memenuhi impiannya untuk ke sekolah dan tidak lagi hidup dalam ketakutan. – Agensi


Lelaki didakwa kahwini kambing buat permohonan maaf
Oleh KOSMO!

7 Jun 2022, 8:30 pm
JAKARTA – Seorang lelaki di  Gresik, Jawa Timur menjadi tular di media sosial kerana didakwa berkahwin dengan seekor kambing, lapor laman berita Detik semalam.
Berdasarkan video ‘perkahwinan’ yang dimuat naik di saluran YouTube, sekumpulan penduduk berpakaian mengikut adat Jawa hadir pada  upacara perkahwinan antara Saiful Arif, 44, dengan seekor kambing betina.
Kambing itu turut diberi nama  Sri Rahayu bin Bejo.
Saiful Arif kemudian didengari mengucapkan ‘akad nikah’ yang turut menyebut jumlah mas kahwin sebanyak 22,000 rupiah (RM6.69).
Acara itu disaksikan oleh penduduk kampung, penghulu serta beberapa pemimpin setempat.
Video itu menjadi tular sehingga akhirnya membuatkan Saiful Arif tampil membuat permohonan maaf secara terbuka.

Menurut laman berita Tribunnews, lelaki itu mengakui video tersebut hanya lakonan semata-mata dan  dihasilkan untuk kandungan media sosial dan bertujuan ditularkan.
Tambah penghasil kandungan YouTube dan TikTok itu, dia tidak bermaksud untuk menyinggung perasaan mana-mana pihak dan hanya bertujuan untuk hiburan semata-mata.
Dia juga menghasilkan video itu untuk meningkatkan  bilangan ‘like’ dan paparan halaman yang tinggi. – Agensi


Lelaki bunuh enam orang, rakam swafoto pakai cermin mata mangsa
Oleh KOSMO!

7 Jun 2022, 6:30 pm
WASHINGTON – Seorang lelaki di Amerika Syarikat (AS) didakwa berhubung kematian enam individu yang mayat mereka ditemui pada Januari lalu, lapor akhbar Metro UK semalam.
Polis menemui swafoto yang dirakam tertuduh, Travis Lamar Birkley, 34, di ruang bawah tanah kediamannya di mana mayat mangsa ditemui.
Birkley kemudian didakwa atas enam pertuduhan membunuh. Keenam-enam mangsa itu ditemui dengan kesan tembakan pada 23 Januari lalu di sebuah rumah di Milwaukee, negeri Wisconsin.
Polis mengaitkan Birkley dalam kes berkenaan berdasarkan data telefon bimbitnya termasuk gambar swafoto berkenaan.
Tiga daripada mayat itu ditemui di ruang bawah tanah kediaman berkenaan dan polis percaya bahawa mereka dibunuh tiga hari sebelum ditemui.
Gambar swafoto itu memaparkan Birkley memakai cermin mata mahal milik salah seorang mangsanya, demikian menurut saluran televisyen WDJT-TV.

Tertuduh mengaku bahawa dia dan sepupu lelakinya bersubahat membunuh enam orang semasa satu rompakan dadah yang gagal, tambah WDJT-TV.
Kelongsong-kelongsong peluru yang ditemui di tempat kejadian dilaporkan daripada dua pistol berbeza.
Identiti suspek kedua masih belum didedahkan dan tiada tangkapan lain dibuat setakat ini. Ikat jamin untuk Birkley ditetapkan sekitar AS$1 juta (RM4.4 juta). – Agensi


Isteri orang dicekup berkhalwat dengan duda
Oleh ROSALWANI CHE SOH

7 Jun 2022, 6:41 pm
KOTA BHARU – Seorang wanita yang masih berstatus isteri orang ditahan selepas disyaki berkhalwat dengan seorang warga emas bergelar duda di sebuah hotel bajet di sini semalam.
Wanita yang berusia 56 tahun dan duda 65 tahun itu ditahan oleh anggota Bahagian Penguatkuasaan Undang-undang Syariah (BPUS) Jabatan Hal Ehwal Agama Islam Negeri Kelantan (Jaheaik) pada pukul 11.30 malam.
Ketua Penolong Pengarah BPUS Jaheaik, Mohd. Fadzuli Mohd. Zain berkata, pasangan itu berasal dari Selangor dan mereka bersama-sama menaiki bas ke Kota Bharu.
Menurutnya, duda tersebut dipercayai datang ke sini untuk membeli emas di sini manakala wanita itu pula mendakwa dia mahu menghadiri kelas senam aerobik di Terengganu selepas berada di Kelantan.
“Kita telah menahan mereka selepas didapati berdua-duaan di dalam sebuah bilik di hotel terbabit.
“Kedua-dua mereka ditahan untuk siasatan lanjut sebelum dilepaskan dengan bon jamin dan diminta hadir ke Mahkamah Syariah mengikut tarikh yang ditetapkan,” katanya ketika dihubungi pemberita hari ini. -KOSMO! ONLINE


Indonesia, Australia sepakat tangani masalah kekurangan bijirin
Oleh KOSMO!

7 Jun 2022, 7:00 pm
JAKARTA – Indonesia dan Australia bersetuju untuk menampung kekurangan bekalan bijirin akibat  perang Rusia-Ukraine dengan menggariskan beberapa strategi bagi meningkatkan kerjasama dalam bidang pengeluaran makanan.
Menurut akhbar Saudi Gazette, pemimpin kedua-dua negara mencapai persetujuan tersebut menerusi pertemuan yang berlangsung di Istana Presiden di Bogor, semalam, dalam rangka lawatan Perdana Menteri Anthony Albanese ke Jakarta.
Menurut Presiden Joko Widodo (Jokowi), adalah penting untuk kedua-dua negara mengukuhkan keselamatan makanan serta mengekalkan bekalan termasuk bijirin.
Beliau berkata, Jakarta dan Canberra komited untuk meningkatkan kerjasama dalam sektor pengeluaran makanan dan bidang lain termasuk tenaga serta menggembleng usaha bersama yang berterusan untuk  memerangi perubahan iklim.
“Kami bertukar pendapat mengenai pelbagai perkara, antaranya perang di Ukraine, kerjasama Indo-Pasifik dan  kerjasama bagi pembangunan di rantau ini.
“Secara amnya, saya menegaskan semula bahawa kedudukan konsisten Indonesia serta hubungan baik antara kedua-dua negara akan  menyumbang kepada keamanan dan kemakmuran serantau.

“Justeru, undang-undang antarabangsa perlu dipatuhi secara konsisten,” kata Jokowi.
Sementara itu, Albanese turut mengumumkan bahawa Australia akan menyediakan geran permulaan sebanyak AS$200 juta (RM879 juta) bagi kerjasama infrastruktur.
Beliau turut mengetengahkan pendekatan baharu bagi peraturan berkaitan visa untuk memastikan Australia lebih menjadi pilihan kepada pelabur, pelancong dan pelajar Indonesia.
Lawatan Albanese ke Jakarta itu merupakan yang pertama buat beliau selepas memenangi pilihan raya umum Australia baru-baru ini. – Agensi


AS, Korea Selatan hantar jet perang selepas ujian misil Korea Utara
Oleh KOSMO!

7 Jun 2022, 6:51 pm
SEOUL – Korea Selatan dan Amerika Syarikat (AS)  menerbangkan sebilangan pesawat pejuang termasuk jet halimunan di perairan sekitar Semenanjung Korea hari ini dalam pameran kekuatan susulan ujian peluru berpandu Korea Utara, kata Seoul.
Sebanyak 16 pesawat pejuang Korea Selatan termasuk beberapa jet halimunan F-25 dan empat jet F-16 milik AS membentuk skuadron penggempur di Laut Barat yang juga dikenali sebagai Laut Kuning untuk bertindak balas terhadap ancaman musuh, kata Ketua-Ketua Staf Bersama Korea Selatan dalam satu kenyataan.
“Pakatan tentera ini menunjukkan keperkasaan dan  keupayaan menyerang dengan pantas  dan  tepat terhadap sebarang provokasi Korea Utara,” katanya.
Pameran kekuatan udara melibatkan sekitar 20 pesawat tempur itu berlangsung sehari selepas Seoul dan Washington melancarkan lapan peluru berpandu balistik ke Laut Jepun sebagai membalas ujian misil oleh Pyongyang kelmarin.
Kelmarin Korea Utara membedil lapan misil balistik jarak dekat dari empat lokasi berbeza dalam masa selang 30 minit sekali gus ujian senjata paling besar oleh negara komunis itu setakat ini. – AFP


Pengawal lagak samseng, tahan pelajar macam ‘mat rempit’
Oleh KOSMO!

7 Jun 2022, 5:08 pm
PETALING JAYA – Baru-baru ini tular di media sosial sebuah video memaparkan gelagat seorang pengawal keselamatan yang bertugas di sebuah universiti awam bersikap biadap terhadap pelajar.
Menerusi rakaman berdurasi 29 saat yang dimuat naik oleh pengguna Twitter, Wan Mehsan, dapat dilihat sekumpulan pelajar ingin memasuki ke dalam kawasan universiti berkenaan dengan menaiki sebuah kenderaan.
Namun, mereka ditahan oleh pengawal berkenaan ketika melalui pintu kawalan masuk yang bertanyakan tujuan dan lokasi yang ingin dituju pelajar terbabit.
Kemudian, lelaki tersebut turut meminta kad pelajar sebagai pengesahan dan malangnya mereka terlupa membawanya.
Apa yang menjadi pertikaian orang ramai adalah sikap pengawal keselamatan tersebut apabila dengan kasar menegur pelajar-pelajar terbabit serta cara percakapannya dianggap ‘biadab’.
“Senang betul kan korang (kalian), masuk kampus tak bawa kad matrik, suka hati kau je!.

“Kau tahun berapa?,” kata lelaki tersebut dengan kasar.
Dalam pada itu, pemilik akaun Twitter tersebut meluahkan rasa kecewa dengan sikap pengawal keselamatan terbabit dan berharap agar teguran diberikan kepadanya oleh pihak universiti.
“Memang ada peraturan untuk tunjukkan kad matriks, tapi sebagai pengawal keselamatan yang beradab dalam kawasan menuntut ilmu, tak akan kau tak faham yang kau perlu beradab.
“Tengoklah macam mana cara guard layan mahasiswa? sedangkan boleh cakap elok-elok untuk minta kad matrik,” luahnya.
Menjengah ke ruangan komen, rata-rata orang ramai menggelarkan pengawal tersebut ‘mat rempit’ kerana lagaknya seperti samseng.
“Memang betul-betul mat rempit cara cakap itu, cuma versi pakai uniform kerja, boleh rasanya cakap baik-baik dari terus tengking,” tegur seorang pengguna.
“Dia rasa dia berkuasa, hak untuk tahan pelajar masuk kampus, bahasa pun tak perlu jaga, manusia dahulukan adab, bukan pangkat,” ciap pengguna lain. – KOSMO! ONLINE


Lelaki maut motosikal terbabas langgar dua kereta
Oleh NOR AZIAH MAT NOH

7 Jun 2022, 5:25 pm
PETALING JAYA – Seorang lelaki maut apabila motosikal yang dinaiki melanggar belakang sebuah kereta sebelum terbabas dan melanggar kenderaan lain dalam kemalangan di Kilometer 16.7 Lebuh Raya Damansara Puchong, di sini pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian dipercayai berlaku kira-kira pukul 8.35 pagi tadi.
“Mangsa yang menunggang motosikal jenis SYM BX110 itu dipercayai melanggar bahagian bucu kiri belakang kereta jenis Proton X70.
“Hasil pelanggaran, motosikal terbabit telah terbabas sebelum merempuh sebuah lagi kereta jenis Perodua Bezza,” katanya dalam kenyataan di sini hari ini.
Mengulas lanjut, mangsa yang berusia 29 itu disahkan mati di lokasi kejadian dan telah dibawa ke Pusat Perubatan Universiti Malaya (PPUM) untuk tujuan bedah siasat.
“Siasatan lanjut masih dijalankan bagi mengenal pasti punca sebenar kematian di bawah Seksyen 41(1) Akta Pengangkutan Jalan 1987.

“Orang awam yang melihat atau berada di tempat kejadian boleh tampil ke balai polis berhampiran atau berhubung dengan Pegawai Penyiasat Trafik, Inspektor Mohamad Khairil Helmi Mohamad Isa di talian 019-3318339. – KOSMO! ONLINE


Festival Bon Odori dibimbangi bawa perbuatan syirik – Mufti P. Pinang
Oleh SAFINA RAMLI

7 Jun 2022, 5:20 pm
GEORGE TOWN – Umat Islam perlu mengelak daripada terlibat dengan penganjuran Festival Bon Odori kerana dibimbangi boleh membawa kepada perbuatan syirik.
Mufti Pulau Pinang, Datuk Seri Dr. Wan Salim Wan Mohd. Noor berkata, cara memperingati roh nenek moyang dengan cara menari, memuja roh mereka dan sebagainya tidak digalakkan di dalam Islam malah dibimbangi akan terjatuh ke dalam dosa syirik kepada Allah.
”Oleh kerana festival ini ada kaitan dengan memperingati semangat atau roh nenek moyang maka dibimbangi ia boleh membawa kepada syirik.
”Saya ingin menasihatkan umat Islam agar sentiasa memelihara kemurniaan akidah Islamiyah masing-masing dengan mengelak daripada terlibat dalam festival seperti ini,” katanya ketika dihubungi di sini hari ini.
Semalam, Menteri di Jabatan Perdana Menteri (Hal Ehwal Agama), Datuk Idris Ahmad berkata, kajian Jabatan Kemajuan Islam Malaysia (JAKIM) mendapati program Festival Bon Odori mempunyai unsur-unsur keagamaan lain.
Festival Bon Odori juga bakal dianjurkan di Pulau Pinang pada 30 Julai ini di Esplande dan ia merupakan antara acara tahunan yang diadakan di negeri ini.

Festival Bon Odori yang sudah disambut di Jepun sejak 500 tahun lalu menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun. -KOSMO! ONLINE


Hamidin mahu skuad B-23 fokus aksi terakhir
Oleh MUHAMAD ARDIE PUTRA SUHAIMI

7 Jun 2022, 6:30 pm
PRESIDEN Persatuan Bola Sepak Malaysia (FAM), Datuk Hamidin Mohd. Amin memberi ruang buat skuad bawah 23 (B-23) negara melengkapkan aksi terakhir Piala Asia B-23 di Uzbekistan sebelum membuat penilaian penuh terhadap prestasi pasukan.
Sebagai rekod, skuad muda Harimau Malaya menjadi pasukan ‘belasahan’ pada kempen Kumpulan C saingan Piala Asia B-23 selepas tewas 1-4 kepada Korea Selatan dan 0-3 kepada Thailand sekali gus gagal melayakkan diri di peringkat suku akhir.
Keputusan tersebut secara tidak langsung menyaksikan ketua jurulatih skuad B-23 negara, Brad Maloney menyerahkan nasibnya kepada badan induk bola sepak kebangsaan itu sama ada dikekalkan atau sebaliknya.
Namun, Hamidin mahu barisan kejurulatihan memberikan tumpuan penuh ke atas perlawanan terakhir menentang Vietnam pada malam ini sebelum meneliti laporan selepas mereka dijangka pulang ke tanah air esok.
“Skuad B-23 negara masih ada satu lagi perlawanan yang perlu diharungi di Uzbekistan dan biarlah mereka fokus dengan aksi tersebut dahulu dengan memberikan sesuatu positif walaupun pintu ke suku akhir sudah tertutup
“Secara jujur, bukan sahaja peminat yang kecewa dengan keputusan yang direkodkan tetapi sudah tentu saya menjadi individu paling kecewa.

“Apa yang pasti, kami akan meneliti laporan penuh yang akan diberikan oleh Maloney sebelum persatuan membuat keputusan sewajarnya demi martabat bola sepak negara,” kata Hamidin.
Pengendali import dari Australia itu sebelum ini turut gagal membantu skuad muda negara untuk mengutip sebarang kilauan pingat pada temasya Sukan SEA 2021 di Vietnam selepas menamatkan saingan di tempat keempat bulan lalu.
INFO

PIALA ASIA B-23

JADUAL

MALAM INI

MALAYSIA lwn VIETNAM
Stadium Lokomotiv, Tashkent, 9 mlm

THAILAND lwn KOREA SELATAN
Stadium Pakhtakor, Tashkent, 9 mlm

KEDUDUKAN

P M S K J B Mt.
KOREA SELATAN 2 1 1 0 5 2 4
THAILAND 2 1 1 0 5 2 4
VIETNAM 2 0 2 0 3 3 2
MALAYSIA 2 0 0 2 1 4 0


Agong, Permaisuri berangkat menyempurnakan Majlis Pemakaian Pangkat
Oleh MOHD RIDZAUDDIN ROSLAN

7 Jun 2022, 4:47 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan berangkat menyempurnakan Majlis Pemakaian Pangkat kepada anakanda Baginda berdua, Tengku Panglima Raja Tengku Amir Nasser Ibrahim Shah, di Istana Negara, hari ini.
Turut berangkat Pemangku Raja Pahang, Tengku Mahkota Tengku Hassanal Ibrahim Alam Shah, Tengku Arif Bendahara Tengku Muhammad Iskandar Ri’ayatuddin Shah, Tengku Puteri Raja Tengku Puteri Iman Afzan, Tengku Puteri Raja Tengku Puteri Afzan Aminah Hafidzatullah, Tengku Puteri Raja Tengku Puteri Ilyana dan Tengku Puteri Raja Tengku Puteri Jihan Azizah ‘Athiyatullah.
Istana Negara dalam satu hantaran di Facebook berkata, Majlis Pemakaian Pangkat itu disempurnakan sendiri oleh Seri Paduka Baginda berdua kepada Tengku Amer Nasser yang dipakaikan pangkat Kolonel.
“Usai majlis ini, Seri Paduka Baginda turut berkenan menyempurnakan Majlis Mengangkat Sumpah anakanda Baginda berdua, Yang Amat Mulia Tengku Panglima Muda Tengku Ahmad Ismail Mu’adzam Shah, sebagai Pegawai Kadet Angkatan Tentera Malaysia.
“Turut hadir pada majlis ini, Panglima Tentera Darat Jeneral Tan Sri Datuk Seri Zamrose Mohd. Zain dan Asistan Ketua Staf Perkhidmatan Anggota, Mejar Jeneral Datuk Arman Rumaizi Ahmad,” katanya di sini hari ini.
Tengku Panglima Raja Tengku Amir Nasser yang sebelum ini berpangkat Leftenan Kolonel dinaikkan pangkat Kolonel berkuatkuasa pada 7 April 2022 dan menjawat jawatan sebagai Komander Rejimen 505 Askar Wataniah.

Manakala, Tengku Panglima Muda Tengku Ahmad Ismail dijadualkan akan menghadiri Commissioning Course di Royal Military Academy, Sandhurst, United Kingdom bermula 22 Ogos 2022 hingga 18 Ogos 2023.
“Akademi Ketenteraan Diraja Sandhurst adalah pusat latihan tentera tersohor dunia.
“Seri Paduka Baginda Yang di-Pertuan Agong juga pernah menjalani latihan ketenteraan di Akademi Ketenteraan Diraja Sandhurst dari 1978 hingga 1979 dan turut diikuti Pemangku Raja Pahang Tengku Hassanal Ibrahim Alam Shah yang menjalani latihan di Sandhurst dari 2018 hingga 2019,” jelasnya.
Katanya, antara lain yang menjalani latihan ketenteraan di akademi itu ialah Sultan Brunei Sultan Hassanal Bolkiah Mu’izzaddin Waddaulah; Raja Perlis Tuanku Syed Sirajuddin Syed Putra Jamalullail , Sultan Terengganu Sultan Mizan Zainal Abidin dan Raja Muda Selangor Tengku Amir Shah Sultan Sharafuddin Idris Shah. – KOSMO! ONLINE


Lembu kena tangkap, berdepan hukuman penjara kerana bunuh kanak-kanak
Oleh KOSMO!

7 Jun 2022, 5:30 pm
JUBA, SUDAN SELATAN – Pihak berkuasa Sudan Selatan mengesahkan bahawa polis negara berkenaan menangkap seekor lembu kerana membunuh seorang budak lelaki berusia 12 tahun, lapor akhbar Daily Star semalam.
Polis menahan lembu jantan itu bersama pemiliknya selepas haiwan itu dituduh menyerang mangsa di sebuah ladang di negeri Lakes.
Laporan menyatakan bahawa serangan lembu tersebut mengakibatkan mangsa mati di tempat kejadian.
Jurucakap polis Sudan Selatan, Mejar Elijah Mabor berkata, ‘suspek’ kini dalam tahanan polis.
“Lembu itu ditahan di balai polis Daerah Pusat Rumbek.
“Bedah siasat dilakukan sebelum mayat  mangsa dihantar ke rumah keluarganya untuk tujuan pengebumian,” ujarnya.

Kejadian itu bukan kes pertama melibatkan penahanan haiwan di Sudan Selatan. Bulan lalu, seekor kambing jantan ditangkap atas tuduhan membunuh seorang wanita berusia 45 tahun dalam satu serangan ganas.
Pada minggu lalu, kambing tersebut dijatuhi hukuman penjara tiga tahun dan kerja berat selepas didapati bersalah. – Agensi


Pasar raya Kuwait boikot produk dari India
Oleh KOSMO!

7 Jun 2022, 4:30 pm
BANDAR RAYA KUWAIT – Sebuah pasar raya di Kuwait mengeluarkan semua produk keluaran India dari raknya sebagai tindak balas terhadap komen menghina Nabi Muhammad (SAW) oleh seorang jurucakap parti pemerintah, Parti Bharatiya Janata (BJP) yang mengundang kemarahan umat Islam.
Menurut akhbar Arab News, pasar raya Al-Ardiya Co-Operative Society mengeluarkan teh yang diimport dari India dan sebilangan produk lain sebagai tanda protes terhadap komen biadab tersebut.
Pasar raya yang terletak di luar Bandar Raya Kuwait itu mengeluarkan kampit beras, rempah-ratus dan cili dari raknya.
Ia turut mencetak notis yang berbunyi: “Kami telah mengeluarkan (dari rak jualan) produk-produk dari India.”
“Sebagai orang Islam, kami tidak dapat menerima penghinaan yang dilemparkan ke atas Nabi Muhammad,” kata Ketua Pegawai Eksekutif pasar raya tersebut, Nasser Al-Mutairi kepada agensi berita AFP.
Seorang pegawai rangkaian pasar raya itu turut memberitahu bahawa tindakan memboikot produk  India di seluruh cawangannya juga sedang dipertimbangkan.

Arab Saudi, Qatar dan beberapa negara Asia Barat lain di samping Universiti Al-Azhar di Mesir mengutuk keras tindakan  jurucakap parti diwakili Perdana Menteri India, Narendra Modi itu. Dia kemudian dikenakan tindakan digantung tugas.
Komen celupar Nupur Sharma itu dikeluarkan semasa sesi debat yang disiarkan saluran  televisyen tempatan minggu lalu.
BJP  menggantung tugas wanita itu  Ahad lalu dan menjelaskan bahawa komen tersebut  bertentangan dengan ‘kedudukan parti’ selain menegaskan bahawa BJP menghormati semua agama. – Agensi


KPLB pastikan projek ternakan ayam, lembu berjaya
Oleh NORLIDA AKMAR IDROS

7 Jun 2022, 3:51 pm
SUNGAI PETANI – Kementerian Pembangunan Luar Bandar (KPLB) akan memastikan projek ternakan ayam dan lembu membabitkan peruntukan sebanyak RM80 juta dilaksanakan secara berkesan dalam menjamin bekalan serta sekuriti makanan negara.
Projek tersebut dilaksanakan menerusi agensinya iaitu Pihak Berkuasa Pekebun Kecil Perusahaan Getah (Risda) dan Felcra Berhad.
Timbalan Menteri 1 Pembangunan Luar Bandar, Datuk Seri Abdul Rahman Mohamad berkata, kementerian komited untuk menjayakan projek tersebut sebagai usaha menampung keperluan bekalan makanan negara.
“Kita tahu kita tidak boleh tampung (keseluruhan keperluan bekalan negara) tetapi sekurang-kurangnya agensi kita dapat membantu menjamin sebahagian bekalan dan sekuriti makanan negara.
“Ini saranan Perdana Menteri dan kita cuba sahut dan laksanakannya sebaik dan secepat mungkin,” katanya.
Beliau berkata demikian pada sidang akhbar selepas menyampaikan bantuan warung kepada peniaga kecil pada Program Pendampingan dan Penyampaian Bantuan Warung Desa KPLB daerah Kuala Muda di Desa Keda Tepi Sungai di Kota Kuala Muda dekat sini hari ini.

Katanya, daripada jumlah peruntukan RM80 juta, sebanyak RM60 juta disalurkan untuk projek ternakan ayam manakala RM20 juta lagi bagi Program Agromakanan.
“Kita menyasarkan Felcra dapat mengeluarkan 600,000 ekor ayam daging dalam tempoh 35 hari pengeluaran untuk pasaran.
“Bagi lembu pula, kita sasarkan Risda menerusi syarikat miliknya, Risda Livestock Sdn. Bhd. (RLSB) dapat mengeluarkan sehingga 10,000 ekor haiwan ternakan itu setahun,” ujarnya. – KOSMO! ONLINE


Menteri Luar Saudi lawat Malaysia bincang isu serantau
Oleh AMREE AHMAD

7 Jun 2022, 4:13 pm
PUTRAJAYA – Menteri Luar, Datuk Seri Saifuddin Abdullah bakal menerima lawatan sulung rasmi Menteri Luar Arab Saudi, Putera Faisal Farhan selama dua hari yang bermula hari ini.
Menurut kenyataan Wisma Putra, mereka berdua akan mengadakan mesyuarat dua hala bagi merangka hala tuju hubungan Malaysia-Arab Saudi yang sedia kukuh sejak sekian lama lagi.
“Kedua-dua menteri tersebut akan turut bertukar-tukar pandangan berhubung pelbagai isu serantau dan antarabangsa berkepentingan untuk dua negara,” kata Kementerian Luar di sini.
Yang di-Pertuan Agong serta Perdana Menteri, Datuk Seri Ismail Sabri Yaakob turut dijadualkan menerima kunjungan hormat daripada Putera Faisal pada esok.
Beliau juga bakal bertemu berasingan Menteri Kanan Pertahanan, Datuk Seri Hishammuddin Hussein serta Menteri Kanan Perdagangan Antarabangsa dan Industri, Datuk Seri Azmin Ali.
Kenyataan itu menambah, Malaysia dan Arab Saudi telah lama menjadi rakan kongsi serta kerjasama dalam pelbagai bidang yang terus berkembang termasuk isu wabak Covid-19. – KOSMO! ONLINE


1,000 penduduk mohon warta segera rizab jalan
Oleh ISKANDAR SHAH MOHAMED

7 Jun 2022, 3:56 pm
KUALA SELANGOR – Kira-kira 1,000 penduduk Kampung Nelayan Bagan Sungai Yu di sini, menggesa kerajaan Selangor mewartakan rizab jalan itu bagi mengelak kehilangan tempat tinggal dan mata pencarian.
Ia berikutan mereka resah apabila rizab jalan sejauh tiga kilometer (km) itu  diserahkan kepada pemaju yang mengundang risiko perobohan kediaman dan jeti nelayan di kawasan tersebut.
Penduduk, Amran Omar, 50, berkata, mereka kini hidup dalam kegelisahan sekiranya diusir pada bila-bila masa sahaja.
“Jika jalan rizab awam ini tidak diwartakan, kami bimbang ia diambil alih pemaju hingga menyebabkan kami terpaksa berpindah dan hilang punca pendapatan.
“Saya menetap di kampung ini lebih 13 tahun lalu dan buntu jika kawasan kediaman diroboh pemaju,” kata peniaga makan itu ketika ditemui hari ini.
Terdahulu, kira-kira 200 penduduk berkumpul di hadapan Pejabat Daerah dan Tanah (PDT) Kuala Selangor di sini, bagi menyerahkan memorandum menuntut  pewartaaan rizab jalan kampung itu.

Bagi Muhamad Zulkarnien Suhaimi, 31, penduduk meminta campur tangan Menteri Besar, Datuk Seri Amirudin Shari bagi menyelesaikan isu yang dihadapi  sejak tiga tahun lalu itu.
“Ia perlu disegerakan kerana kami sudah membina generasi kampung ini sejak puluhan tahun. Kami bimbang rumah, perniagaan dan sumber ekonomi akan terjejas,” ujarnya.
Sementara itu, Ahli Jawatankuasa Mempertahankan Kampung Nelayan Bagan Sungai Yu, Tiu Teck Huat berkata, penyerahahan memorandum itu bertujuan mendesak kerajaan negeri menyelesaikan segera tuntutan penduduk. -KOSMO!ONLINE


Amerika Syarikat akan rampas dua pesawat Roman Abramovich
Oleh KOSMO!

7 Jun 2022, 3:36 pm
WASHINGTON – Bekas pemilik kelab bola sepak Chelsea, Roman Abramovich didakwa kerana mengeksport dua pesawat buatan Amerika Syarikat (AS) ke Russia tanpa lesen, lapor akhbar The Sun semalam.
Jabatan Kehakiman AS telah mengarahkan supaya dua pesawat milik bilionair Russia itu disita semalam.
Pesawat itu didakwa digunakan untuk melanggar sekatan yang dikenakan ke atas Russia kerana menyerang Ukraine.
Menurut Jabatan Kehakiman, dua pesawat itu merupakan sebuah jet eksekutif Boeing 787-8 Dreamliner dan Gulfstream G650ER. Kedua-duanya diterbangkan ke wilayah Russia awal tahun ini sekali gus melanggar sekatan eksport AS.
Dalam surat pertuduhan berkenaan, Jabatan Perdagangan AS berkata, Abramovich menamakan anak-anaknya sebagai penerima manfaat daripada syarikat tersedia yang memiliki dua pesawat itu tetapi dia terus mengawalnya.
Menurut kertas pertuduhan, pendakwa raya persekutuan di AS kini berusaha untuk merampas kedua-dua pesawat itu.

Abramovich telah dikenakan sekatan di Britain dan Kesatuan Eropah (EU) kerana didakwa mempunyai kaitan dengan Presiden Vladimir Putin dan Kremlin walaupun telah mengelak sekatan rasmi di AS. – Agensi


1MDB ditubuhkan sebagai dana politik BN – Saksi
Oleh NUZULSHAM SHAMSUDDIN

7 Jun 2022, 3:59 pm
KUALA LUMPUR – Saksi pendakwaan ke-19 memberitahu Mahkamah Tinggi di sini hari ini bahawa berdasarkan pemahamannya, syarikat pelaburan 1Malaysia Development Berhad (1MDB) ditubuhkan untuk dijadikan sebagai dana politik kepada parti kerajaan ketika itu, iaitu Barisan Nasional.
Bekas Ketua Setiausaha Negara (KSN), Tan Sri Mohd. Sidek Hassan yang juga bekas ahli Lembaga  Penasihat 1MDB berkata, beliau mendapat tahu mengenai isu berkaitan 1MDB melalui media massa berhubung dakwaan salah guna dana dan mengetahui ada penyiasatan oleh Suruhanjaya Pencegahan Rasuah Malaysia (SPRM).
“Namun saya tidak pernah diberi taklimat atau diberitahu secara lanjut apakah butiran penyiasatan ke atas 1MDB ini. Datuk Seri Najib selaku Perdana Menteri juga tidak pernah memberitahu saya terdapat apa-apa isu yang berlaku dalam 1MDB walaupun saya dilantik menjadi salah seorang ahli Lembaga Penasihat 1MDB.
“Mengikut pemahaman saya, 1MDB ditubuhkan untuk dijadikan sebagai dana politik kepada parti kerajaan pada ketika itu iaitu Barisan Nasional. Saya juga tidak pernah bertanya dengan Datuk Seri Najib kenapa tiada sebarang mesyuarat Ahli Lembaga Penasihat 1MDB diadakan sepanjang tempoh saya menjawat jawatan sebagai ahli Lembaga Penasihat 1MDB. Saya juga tidak ada dilaporkan oleh mana-mana wakil 1MDB tentang operasi dan pelaburan yang dibuat oleh syarikat, ” katanya.
Tambahnya, beliau juga tidak pernah bertanya kepada Najib atau mana-mana pihak dalam 1MDB mengenai permasalahan yang berlaku dalam syarikat itu.
Dalam pada itu, Mohd. Sidek berkata, beliau beranggapan pelantikannya  dalam 1MDB hanya untuk menambah pendapatan sebagai KSN yang dianggap tidak setimpal oleh Najib.

Katanya, ketika menjadi perdana menteri, Najib pernah bertanyakan mengenai gaji yang diterimanya selaku KSN dan beliau (Najib) merasakan gaji selaku KSN adalah agak kecil.
Mohd. Sidek memberitahu , beliau yang dilantik sebagai KSN bermula 3 Disember 2006 sehingga 23 Jun 2012, menerima monthly advisory fee (bayaran penasihat bulanan) 1MDB sebanyak RM30,000 sejak 1 Julai 2010 .
Ujarnya, beliau menerima surat Pembubaran Lembaga Penasihat melalui satu surat iringan yang dihantar oleh Ketua Pegawai Eksekutif (CEO) Arul Kanda Kandasamy pada 3 Jun 2016 dan ditandatangani oleh Najib bertarikh 31 Mei 2016.
“Saya tidak diberitahu alasan pembubaran Lembaga Penasihat 1MDB dan juga tidak bertanya kepada kepada Najib atau  pihak 1MDB mengenainya, ” kata saksi itu. – KOSMO! ONLINE


Isu kemasukan pekerja Bangladesh sudah selesai
Oleh MOHAMAD HAFIZI MOHD SAID

7 Jun 2022, 3:36 pm
TAPAH – Isu kemasukan pekerja asing dari Bangladesh sudah diselesaikan dan semua majikan boleh memohon untuk membawa masuk golongan berkenaan secara dalam talian.
Menteri Sumber Manusia, M Saravanan berkata, masalah tersebut berjaya diselesaikan melalui perjumpaan beliau bersama beberapa pucuk pimpinan Bangladesh dalam lawatannya ke negara berkenaan baru-baru ini.
“Tempoh hari saya sudah berjumpa dengan Perdana Menteri Bangladesh dan Menteri Buruh. Semua sudah selesai dan sekarang mereka (majikan) boleh mulakan.
“Majikan boleh membuat permohonan secara dalam talian, bayar levi dan bawa masuk pekerja asing,” katanya ketika ditemui pemberita selepas hadir pada Majlis Penyerahan Komputer Riba kepada 100 orang pelajar B40 Parlimen Tapah sempena Program Tanggungjawab Sosial Korporat (CSR) TelentCorp di Dewan Merdeka, di sini hari ini.
Beliau berkata demikian ketika diminta mengulas desakan Pertubuhan Kebangsaan Agensi Perkhidmatan Swasta Malaysia (PAPSMA) yang memohon kerajaan menyegerakan kemasukan pekerja asing dari Bangladesh bagi memenuhi kelompongan industri tempatan.
Ditanya berapa jumlah pekerja asing dari Bangladesh yang bakal memasuki negara ini, Saravanan berkata ia bergantung kepada keperluan majikan yang memohon tenaga buruh berkenaan.

“Jumlah tiada lagi, tapi setakat ini yang kita terima (permohonan) lebih kurang 200,000 tapi bukan semuanya dari Bangladesh.
“Ikut keperluanlah, yang penting adalah saya hendak kos sifar imigran dan (majikan) jangan pergi kutip duit (dari pekerja asing). Majikan yang ingin bawa (pekerja bangladesh) kos penerbangan, kos penginapan mereka perlu tanggung dan apabila mereka (majikan) kutip duit negara akan mengalami isu buruh paksa,” katanya. -KOSMO! ONLINE


Pekerja kontraktor mengaku salah cuba curi wang, rosakkan mesin ATM
Oleh MUHAMMAD AYMAN GHAFFA

7 Jun 2022, 3:44 pm
KUALA KRAI – Seorang pekerja kontraktor mengaku bersalah di Mahkamah Majistret di sini hari ini atas dua pertuduhan cuba mencuri wang dan merosakkan sebuah mesin pengeluaran wang automatik (ATM) di sebuah bank di Tanah Merah, bulan lalu.
Tertuduh, Muhammad Fazlan Sha’ari, 35, membuat pengakuan tersebut selepas pertuduhan terhadapnya dibacakan oleh jurubahasa di hadapan Majistret Tuan Amal Razim Alias.
Mengikut pertuduhan, tertuduh didakwa dengan niat melakukan cubaan mencuri wang di dalam sebuah mesin ATM milik seorang lelaki di sebuah bank di Tanah Merah dekat sini.
Tertuduh didakwa mengikut Seksyen 380/511 Kanun Keseksaan yang memperuntukkan hukuman penjara sehingga 10 tahun, denda atau sebat jika disabitkan kesalahan.
Muhammad Fazlan juga didakwa melakukan khianat iaitu merosakkan sebuah mesin ATM milik lelaki sama di sebuah bank di Tanah Merah dekat sini.
Tertuduh didakwa mengikut Seksyen 427 Kanun Keseksaan yang boleh dihukum penjara tidak kurang daripada setahun dan tidak melebihi lima tahun atau denda atau kedua-duanya jika disabitkan kesalahan.

Kedua-dua kesalahan itu dilakukan olehnya di bank berkenaan kira-kira pukul 1.45 pagi pada 18 Mei lalu.
Mahkamah tidak membenar tertuduh diikat jamin sementara menunggu tarikh hukuman pada 14 Jun ini.
Kosmo! sebelum ini melaporkan, seorang lelaki pulang dengan tangan kosong selepas cubaannya selama lebih sejam untuk memecah sebuah mesin ATM di sebuah bank dengan mesin pencanai gagal ekoran mesin tersebut dilengkapi sistem kod keselamatan.
Kejadian disedari oleh kakitangan bank berkenaan selepas melihat satu daripada tiga buah mesin ATM di bank itu rosak dengan terdapat kesan ditebuk pada bahagian bawah kira-kira pukul 7.16 pagi. – KOSMO! ONLINE


Rider ‘mat saleh’ persoal jalan raya Malaysia banyak lubang
Oleh KOSMO!

7 Jun 2022, 3:23 pm
PETALING JAYA – Tular sejak semalam sebuah video memaparkan seorang penunggang motosikal warga asing mempersoalkan tanggungjawab pihak berkuasa dalam membaik pulih jalan raya di negara ini.
Menerusi rakaman berdurasi 49 saat yang dikongsikan pengguna laman Twitter, Eppy Fizul, dapat dilihat individu asing tersebut seperti kurang senang dengan keadaan jalan raya di negara ini kerana terdapat banyak lubang yang boleh membahayakan pengguna.
“Kami menunggang motosikal bersama penunggang dari Ireland, Amerika, Ecuador dan Venezuela dan mereka ingin tahu apa yang berlaku.
“Kami melalui jalan yang begitu baik di Peru dan membuatkan ramai tertanya-tanya bagaimana Peru, sebuah negara yang miskin, mampu mempunyai jalan yang baik sedangkan tidak ramai orang datang ke sini,” katanya.
Dia juga turut membandingkan keadaan jalan raya di sebuah negara terpencil yang dikatakan lebih baik berbanding di Malaysia.
“Sementara itu, pihak berkuasa Malaysia tidak boleh menjaga rakyat sendiri dengan membaiki jalan berlubang. Ini perkara serius, baiki lubang jalan raya segera dan selamatkan rakyat anda,” jelasnya.

Sehubungan itu, video tersebut telah menerima pelbagai reaksi daripada orang ramai yang rata-ratanya setuju dengan pandangan individu asing berkenaan.
“Memang jalan di Malaysia banyak teruk, punca kemalangan, punca kenderaan pengguna rosak, bila nak selesai isu ini pun tak tahu, menteri dah selalu bertukar, penyelesaian tak ada juga,” komen seorang pengguna.
“Buat malu la orang luar komen keadaan negara kita, jatuhkan anggapan pelancong asing sahaja, malu-malu, harap lepas ini ada tindakan segera baiki jalan mana yang berlubang-lubang itu,” pesan pengguna lain. – KOSMO! ONLINE


Suami pukul kepala isteri guna kerusi dijel 5 bulan
Oleh NUZULSHAM SHAMSUDDIN

7 Jun 2022, 3:28 pm
KUALA LUMPUR – Gara-gara memukul isterinya menggunakan kerusi sehingga cedera di kepala, seorang pekerja pembekal makanan dipenjara lima bulan oleh Mahkamah Majistret di sini hari ini.
Majistret Aina Azahra Arifin menjatuhkan hukuman penjara itu terhadap A. Ramasamy, 48, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan hukuman penjara itu bermula dari tertuduh ditangkap pada 4 Jun lalu.
Mengikut pertuduhan, Ramasamy didakwa dengan sengaja telah menyebabkan kecederaan terhadap isterinya berusia 44 tahun dengan memukul wanita itu menggunakan kerusi di bahagian kepala.
Kesalahan itu dilakukan di unit sebuah rumah flat Projek Perumahan Rakyat  (PPR) di Taman Intai Baiduri Kepong di sini pukul 6 petang pada 4 Jun lalu (2022) yang didakwa mengikut Seksyen 323 Kanun Keseksaan dan dibaca bersama Seksyen 326A kanun sama.
Hukuman bagi seksyen itu memperuntukkan penjara maksimum setahun atau denda boleh sampai RM2,000 atau kedua-duanya jika sabit kesalahan.

Terdahulu, tertuduh dalam rayuannya memohon hukuman ringan kerana hanya berkerja sebagai pembekal makanan dengan gaji RM1,700 dan menanggung isteri serta empat anak.
Bagaimanapun Timbalan Pendakwa Raya Amalina Johar memohon mahkamah menjatuhkan hukuman setimpal terhadap tertuduh sebagai pengajaran. – KOSMO! ONLINE


Bon Odori: Selangor akan rujuk pihak berkuasa, pengkaji
Oleh ISKANDAR SHAH MOHAMED

7 Jun 2022, 2:52 pm
SHAH ALAM- Kerajaan Selangor akan merujuk dengan pihak berkuasa dan pengkaji berkaitan isu penganjuran festival Bon Odori yang bakal diadakan di Kompleks Sukan Negara di sini, 16 Julai depan.
Menteri Besar, Datuk Seri Amirudin Shari berkata, kerajaan negeri meraikan dengan memberi ruang kepada agama lain untuk menyambut perayaan seperti Thaipusam dan Ponggal.
Kata beliau, Bon Odori itu diketahui sebagai semangat dasar pandang ke timur bagi mengeratkan hubungan syarikat dan individu yang terlibat dengan Jepun.
“Saya percaya hal itu juga hampir sama yang disambut seperti Pesta Ponggal yang merupakan hari kegembiraan masyarakat India.
“Jadi, saya tidak pasti ada elemen keagamaan atau tidak dan biar kita merujuk dengan pihak berkuasa atau badan pengkaji untuk penjelasan lanjut.
“Jika maklumat itu (isu) jitu, kita akan patuh kepada nasihat tersebut,” katanya ketika ditemui pada majlis pelancaran Majlis Penasihat Kesihatan Awam Negeri Selangor (SELPHAC) di Dewan Jubli Perak Bangunan Sultan Salahuddin Abdul Aziz Shah di sini, hari ini.

Tambah Amirudin, pihaknya sebelum ini turut mengadakan perbincangan dengan Jabatan Agama Islam Selangor (JAIS) berkaitan penganjuran festival itu.
Kosmo! semalam melaporkan umat Islam diingatkan tidak menyertai program yang bertentangan dengan hukum syarak Islam termasuk festival Bon Odori.
Menteri di Jabatan Perdana Menteri (Hal Ehwal Agama), Datuk Idris Ahmad memaklumkan kajian Jabatan Kemajuan Islam Malaysia (Jakim) mengesahkan program itu mempunyai unsur-unsur keagamaan dan bertentangan dengan Islam. -KOSMO!ONLINE


HFMD: Kes meningkat 22 kali ganda di Pulau Pinang
Oleh SAFINA RAMLI

7 Jun 2022, 3:04 pm
GEORGE TOWN – Jumlah kes penyakit tangan, kaki dan mulut (HFMD) di Pulau Pinang sejak awal tahun ini sehingga minggu pertama bulan ini meningkat sehingga 22 kali ganda.
Pengerusi Jawatankuasa Agro-tech dan Keselamatan Makanan, Luar Bandar dan Kesihatan, Norlela Ariffin berkata, sehingga awal bulan ini, jumlah kumulatif kes HFMD yang dilaporkan adalah sebanyak 3,990 kes berbanding dengan hanya 176 kes pada tempoh yang sama tahun lalu.
“Jika dibandingkan bagi tempoh yang sama pada tahun 2019 (sebelum pandemik Covid-19) dengan kes sebanyak 1,727, ia menunjukkan peningkatan sebanyak 1.3 kali ganda,” katanya dalam kenyataan di sini hari ini.
Menurutnya, sebanyak 119 kluster HFMD dilaporkan berbanding hanya tujuh kluster dilaporkan pada 2021 iaitu peningkatan sebanyak 16 kali ganda.
“Kes HFMD banyak berlaku dalam kalangan kanak-kanak berumur enam tahun iaitu sebanyak 3,357 kes (88.65 peratus) diikuti oleh kumpulan umur tujuh hingga 12 tahun iaitu 377 kes (9.45 peratus) manakala selebihnya berumur lebih 12 tahun iaitu 256 kes (1.9 peratus),” katanya.
Tambah beliau, Kementerian Kesihatan (KKM) menasihati semua pengusaha dan pengasuh di taska, tadika dan tabika untuk sentiasa memastikan kebersihan premis termasuk peralatan dan perkakasan yang digunakan oleh kanak-kanak. -KOSMO! ONLINE


Bekalan ikan stabil, harga runcit masih rendah
Oleh AMREE AHMAD

7 Jun 2022, 3:08 pm
PUTRAJAYA – Dakwaan pihak tertentu kononnya bekalan ikan di negara ini semakin kurang dan mengakibatkan harga naik tanpa disedari mencetuskan banyak persoalan yang menarik.
Terbaharu, data diterbitkan oleh Jabatan Perangkaan Malaysia (DOSM) yang dipetik daripada sumber rasmi pihak Jabatan Perikanan Malaysia (DOF) menunjukkan keadaan sebaliknya.
Pendaratan ikan di seluruh negara suku pertama tahun ini sebenarnya adalah stabil walaupun berlaku kekurangan sedikit daripada suku keempat pada tahun lalu ekoran musim tengkujuh.
Rekod DOSM melaporkan untuk tiga bulan pertama tahun ini, sejumlah 307,396 tan ikan telah berjaya didaratkan daripada rekod sepanjang tiga bulan terakhir 2021 lalu iaitu 311,884 tan.
Sekiranya diperbuat perbandingan antara tahun-ke-tahun, suku pertama 2022 itu adalah jauh lebih baik daripada rekod suku pertama 2021 yang hanya mencatatkan 297,798 tan sahaja.
Situasi kali ini mencetuskan kemusykilan apabila peniaga runcit di pasar tertentu di negara ini sengaja menaikkan harga ikan dengan alasan tipikal konon timbul isu bekalan begitu kurang.

Mereka mendakwa konon stok tersebut telah merosot 50 peratus yang mengakibatkan harga terpaksa melonjak 40 peratus walhal tiada tempat berlaku musim tengkujuh atau banjir teruk. – KOSMO! ONLINE


Pemandu mabuk rempuh pasangan OKU direman empat hari
Oleh DIYANATUL ATIQAH ZAKARYA

7 Jun 2022, 2:29 pm
MELAKA – Pemandu Perodua Myvi yang dipercayai memandu dalam keadaan mabuk sehingga menyebabkan sepasang suami isteri orang kelainan upaya (OKU) terbunuh di Jalan Serkam Pantai, Jasin semalam direman empat hari bermula hari ini.
Perintah reman sehingga 10 Jun itu dikeluarkan oleh Majistret Mahkamah Melaka, Nabihah Mohd. Noor terhadap pemuda berusia 24 tahun itu. Reman itu bagi membantu siasatan dibawah Seksyen 44(1) Akta Pengangkutan Jalan (APJ) 1987.
Suspek yang memakai baju lokap berwarna ungu tiba di pekarangan mahkamah dengan diriingi pegawai dan anggota polis pada pukul 9.50 pagi dan proses permohonan reman selesai kira-kira satu jam kemudian.
Terdahulu, Ketua Jabatan Siasatan dan Penguatkuasaan Trafik (JSPT) negeri, Superintendan [email protected] Zaki berkata, suspek telah ditahan kira-kira pukul 7.50 pagi semalam di Hospital Jasin.
Katanya, semakan lanjut mendapati suspek turut mempunyai enam rekod saman membabitkan kesalahan lalu lintas.
“Kita masih menunggu laporan perubatan ujian alkohol daripada pihak hospital yang dijangkan akan diperolehi dalam tempoh tujuh hari lagi,” katanya.

Kosmo! semalam melaporkan sepasang suami isteri OKU (pendengaran dan percakapan) maut selepas motosikal ditunggang dirempuh sebuah Perodua Myvi dipercayai dipandu lelaki mabuk dalam nahas membabitkan empat kenderaan.
Dalam kejadian kira-kira pukul 7.45 pagi itu, mangsa, Ezuddin Mohammad, 50, dan isterinya, Surayah Muhamat, 48, yang menunggang Yamaha Ego Solaris meninggal dunia di lokasi selepas mengalami kecederaan parah. -KOSMO! ONLINE


Komuniti Orang Asli ke Putrajaya bantah pembinaan empangan Nenggiri
Oleh EDDY AQMAL MOHAMED HAMIDI

7 Jun 2022, 3:14 pm
PUTRAJAYA – Dianggarkan lebih daripada seratus Orang Asli berhimpun di Pejabat Perdana Menteri (PMO) di sini hari ini bagi menyerahkan memorandum bantahan pembinaan empangan hidroelektrik Nenggiri di Gua Musang, Kelantan.
Pengerusi Jaringan Kampung Orang Asli Kelantan (JKOAK), Mustafa Along berkata, kehadiran mereka itu adalah bagi membawa suara bantahan daripada lebih 3,000 Orang Asli di 17 wilayah yang akan terjejas teruk akibat pelaksanaan projek berkenaan.
“Pembinaan empangan hidrolektrik Nenggiri ini dianggarkan akan menenggelamkan kawasan hutan seluas 5,384 hektar yang merupakan tanah adat dan wilayah Orang Asli di Gua Musang, Kelantan.
“Empat buah penempatan akan terjejas secara langsung dan tenggelam sepenuhnya melibatkan seramai 1,185 orang daripada 275 keluarga manakala 18 kampung lagi akan terjejas secara tidak langsung,” katanya.
Beliau berkata demikian kepada pemberita selepas menyerahkan memorandum bantahan kepada wakil Perdana Menteri, Muhammad Faizal Sufar di hadapan bangunan PMO di sini hari ini.
Menurut Mustafa, kerajaan seharusnya mengutamakan keselamatan penduduk dan mengkaji kesannya ke atas alam sekitar sebelum membuat keputusan untuk meneruskan projek pembinaan empangan tersebut.

“Kehidupan Orang Asli di kawasan terlibat telah pun terjejas akibat aktiviti pembalakan tidak terkawal yang mengakibatkan mereka hilang sumber makanan, sumber air bersih serta ancaman hidupan liar seperti gajah yang kehilangan habitat dan dijangka akan lebih teruk sekiranya projek ini diteruskan.
“Projek ini juga bakal menenggelamkan tapak bersejarah bagi komuniti Orang Asli Temiar seperti Gua Cha dan Gua Chawas yang menjadi bukti kewujudan awal suku berkenaan selain mempunyai artifak yang membentuk kronologi sejarah awal Kelantan,” ujar beliau. – KOSMO! ONLINE


Pengarah hospital, ketua jabatan maklum KKM jika kurang pegawai perubatan
Oleh SITI A'ISYAH SUKAIMI

7 Jun 2022, 2:41 pm
SEPANG – Pengarah hospital dan ketua jabatan diminta memaklumkan kepada Bahagian Sumber Manusia, Kementerian Kesihatan (KKM) sekiranya berlaku kekurangan pegawai perubatan (MO) dan kakitangan di tempat masing-masing.
Menteri Kesihatan, Khairy Jamaluddin Abu Bakar berkata, ia bagi membolehkan tindakan segera diambil oleh KKM bagi menempatkan pegawai lain ke sesuatu bahagian atau jabatan tersebut.
Katanya, penyelesaian jangka panjang itu telah beliau sampaikan kepada Pasukan Petugas Khas Bagi Penambahbaikan Budaya Kerja Perkhidmatan Kesihatan susulan tular isu ‘on call’ melibatkan seorang MO di sebuah hospital.
“Perkara ini saya sudah sampaikan kepada beliau untuk melihat kenapa kes ini boleh berlaku. Saya rasa ini bukan kes terpencil, mungkin ada jabatan lain berlaku.
“Kenapa pengarah hospital dan ketua jabatan tidak memaklumkan ia berlaku. Kalau tak cukup jawatan sebagainya, kena beritahu kita supaya KKM iaitu Bahagian Sumber Manusia boleh ambil tindakan supaya ia tidak berulang,” katanya pada sidang akhbar Hari Keselamatan Makanan Sedunia Peringkat Kebangsaan Tahun 2022 di sini hari ini.
Dalam masa sama, beliau turut tidak berpuas hati terhadap aduan yang diterima itu dan menyifatkan ia bukan satu-satunya kes sekali gus mungkin pelbagai lagi kes seperti itu.

“Masalah dihadapi MO kita bukan baharu tetapi agak lama yang perlu penyelesaian. Kes tular baru-baru ini menceritakan kisah seorang MO di sebuah hospital dan beliau satu-satunya MO di jabatan tersebut disebabkan seorang lagi MO cuti bersalin.
“Beliau terpaksa bekerja siang malam dan aduan permohonan pertukaran tidak diendahkan sedangkan MO ini terpisah dengan suami dan anak. Justeru, Bahagian Sumber Manusia KKM sedaya upaya kita cuba meluluskan permohonan pertukaran terutama duka lara terpisah dengan suami serta anak,” katanya. – KOSMO! ONLINE


HFMD: 4,192 kes di Kedah setakat Sabtu lalu
Oleh NUR SYAZWANA MANSOR

7 Jun 2022, 2:45 pm
ALOR SETAR – Penyakit tangan, kaki dan mulut (HFMD) di negeri ini pada tahun ini menunjukkan peningkatan ketara dengan jumlah kumulatif sebanyak 4,192 kes dicatatkan setakat Sabtu lalu.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, jumlah kes tersebut meningkat sebanyak 3,399 kes berbanding tempoh sama pada tahun 2019 iaitu sebelum pandemik Covid-19.
“Pada Minggu Epidemiologi (ME) ke-22 iaitu pada 29 Mei hingga 4 Jun lalu, Kedah mencatatkan sebanyak 789 kes HFMD.
“Bagaimanapun jumlah kes pada minggu tersebut menunjukkan penurunan sebanyak 389 kes atau 33 peratus berbanding minggu sebelumnya,” katanya dalam satu kenyataan di sini hari ini.
Menurut beliau, daerah Kuala Muda mencatatkan bilangan kes tertinggi iaitu sebanyak 946 kes dan diikuti Kubang Pasu (625 kes), Kulim (588 kes) dan Kota Setar (446 kes).
“Selain peningkatan kes, sebanyak 50 wabak HFMD telah dilaporkan di negeri ini sepanjang tahun ini dengan 49 daripadanya berlaku di pusat pendidikan taska, tadika dan pra sekolah.

“Lima wabak baharu dilaporkan melibatkan taska dan tadika minggu lalu dan semua premis terlibat telah diarah tutup di bawah Akta Pencegahan dan Pengawalan Penyakit Berjangkit 1988,” katanya.
Beliau berkata, semua kes yang dilaporkan menunjukkan gejala ringan dan diberikan rawatan pesakit luar. – KOSMO! ONLINE


Galak pengusaha makanan di rumah daftar KKM
Oleh SITI A'ISYAH SUKAIMI

7 Jun 2022, 2:36 pm
SEPANG – Pengusaha makanan di rumah digalakkan untuk mendaftar perniagaan mereka di bawah Kementerian Kesihatan (KKM) bagi memastikan keselamatan dan kualiti makanan terjamin.
Menteri Kesihatan, Khairy Jamaluddin Abu Bakar berkata, dengan mendaftar perniagaan tersebut dibawah KKM melalui Bahagian Keselamatan dan Kualiti Makanan (BKKM), pengusaha perlu mematuhi peraturan yang telah ditetapkan oleh kementerian itu.
“Ia tidak wajib dan mereka yang memohon, perlu menepati protokol keselamatan dan kualiti makanan termasuk dari segi penyediaan, persekitaran dan penghantaran.
“Sebagai contoh mengambil suntikan typhoid dan ia seperti mana di restoran. Kita akan senaraikan pengusaha ini di dalam senarai pengusaha serta dipaparkan pada laman web KKM,” katanya pada sidang akbar sambutan Hari Keselamatan Makanan Sedunia Peringkat Kebangsaan Tahun 2022 di sini hari ini.
Beliau berkata, bagaimanapun permohonan pendaftaran dengan KKM melibatkan pengusaha makanan di rumah adalah tidak diwajibkan.
“Kita masih sukarela kerana tidak mahu menjadi penghalang kepada peniaga kecil dan mikro untuk memulakan perniagaan. Kita harap pelanggan akan buat keputusan bijak.

“Bukan kita kata tiada senarai KKM, makanan itu tidak selamat. Jika berdaftar dan disenaraikan, ia terjamin,” katanya.
Mengulas lanjut, Khairy Jamaluddin berkata, lebih banyak permintaan pembelian makanan melalui platform dalam talian dan KKM bekerjasama rapat dengan syarikat tersebut untuk meningkatkan kesedaran mengenai kualiti dan keselamatan dalam kalangan vendor dan pengusaha. – KOSMO! ONLINE


Sasar kutipan lebih RM2.1 juta bidaan plat DEK
Oleh ROSLIZA MOHAMED

7 Jun 2022, 3:19 pm
KOTA BHARU – Jabatan Pengangkutan Jalan (JPJ) Kelantan menyasarkan kutipan melebihi RM2.1 juta bagi bidaan nombor siri pendaftaran kenderaan DEK yang dibuka bermula 9 hingga 13 Jun ini.
Pengarah JPJ Kelantan, Mohd. Misuari Abdullah berkata, sasaran bidaan selama lima hari itu merangkumi nombor siri pendaftaran DEK 8, DEK 11, DEK 88 dan DEK 8055 yang dijangka paling ramai membuat bidaan itu.
Katanya, bagi siri nombor pendaftaran utama, harga minimum ditetapkan sebanyak RM20,000, nombor menarik (RM3,000), nombor popular (RM800) dan nombor biasa (RM300).
“Pendaftaran boleh dilakukan di portal Sistem Bidaan Nombor Pendaftaran Kenderaan Dalam Talian (JPJeBid) atau melalui aplikasi mudah alih JPJeBid dan keputusan bidaan akan diumumkan pada 14 Jun ini.
“Bidaan itu terbuka kepada warganegara Malaysia dan penduduk tetap negara ini yang berusia 18 tahun ke atas termasuk perniagaan atau syarikat yang berdaftar,” katanya dalam satu kenyataan hari ini.
Menurut Mohd. Misuari, kaedah pembayaran bidaan dalam JPJeBid adalah hanya menggunakan kad kredit tempatan dan kad debit tempatan sahaja yang tiada sekatan untuk melakukan bidaan.

Katanya, bagaimanapun, setiap individu hanya layak untuk memenangi maksimum tiga nombor kenderaan manakala bagi perniagaan atau syarikat adalah tidak melebihi lima nombor kenderaan sahaja.
“JPJ Kelantan berjaya mengutip hasil sebanyak lebih RM33 juta sepanjang tempoh perlaksanaan sistem JPJeBID diperkenalkan bermula dengan siri DDP hingga DEJ.
“Kita pernah merekodkan jumlah kutipan hasil nombor siri pendaftaran DDD sebagai yang paling tinggi iaitu bernilai lebih RM7.3 Juta,” katanya. – KOSMO! ONLINE


SELPHAC perkukuh agenda kesihatan awam Selangor
Oleh ISKANDAR SHAH MOHAMED

7 Jun 2022, 2:58 pm
SHAH ALAM – Agenda kesihatan awam di Selangor diperkukuhkan menerusi penubuhan Majlis Penasihat Kesihatan Awam Negeri Selangor (SELPHAC).
Menteri Besar, Datuk Seri Amirudin Shari berkata, penubuhan organisasi itu diluluskan Majlis Mesyuarat Kerajaan Negeri (MMKN) pada 13 April lalu.
Beliau yang juga Penaung SELPHAC memberitahu, majlis itu berperanan membantu kerajaan negeri merancang, melaksana dan memantau program atau projek berkaitan kesihatan awam.
“Selain itu, ia meningkatkan kesedaran dan tahap literasi di kalangan rakyat Selangor melalui cadangan polisi dan program.
“SELPHAC juga berfungsi mengenal pasti isu kesihatan awam dan langkah penyelesaian selain memperluas fungsi ketua komuniti bagi membawa agenda komuniti sihat di negeri ini,” katanya ketika melancarkan majlis itu di Dewan Jubli Perak Bangunan Sultan Salahuddin Abdul Aziz Shah di sini, hari ini.
SELPHAC dianggotai 15 ahli terdiri anggota kerajaan negeri, agensi pelaksana utama, Jabatan Kesihatan Negeri Selangor (JKNS) dan pakar perubatan pelbagai bidang.

Organisasi itu turut diwakili bekas ahli Pasukan Petugas Pencegahan Covid-19 (STFC), wakil kesihatan sektor industri, persatuan perubatan dan pakar kesihatan awam tempatan.
Jelas Amirudin, penubuhan SELPHAC  selaras hasrat Kementerian Kesihatan (KKM) yang menekankan pembentukan Jawatankuasa Agenda Nasional Malaysia Sihat (ANMS) di peringkat negeri. -KOSMO!ONLINE


‘Dikenenkan’, lokasi filem temukan Fify Azmi dengan calon suami
Oleh HANISAH SELAMAT

7 Jun 2022, 1:56 pm
PETALING JAYA – Pelakon Fify Azmi tidak menyangka usikan rakan artis yang ‘menjodohkannya’ dengan teman gandingan dalam filem Ada Hantu 2, Nafiez Zaidi bakal  menjadi realiti.
Bermula dengan usik-mengusik di lokasi penggambaran sekitar Disember tahun lalu, hubungan percintaan Fify dan Nafiez kini menghampir fasa perkahwinan apabila selesai acara merisik Sabtu lalu.
Kata Fify, kebaikan serta sikap ambil berat Nafiez mendekatkan mereka sehingga persahabatan yang tercetus di set penggambaran beralih ke fasa berkasih hanya dalam tempoh sebulan sebelum mengambil keputusan untuk lebih serius merencana masa depan berdua.
“Masa awal penggambaran filem Ada Hantu 2 itu saya cuma kenal Adrian Teh, Hairul Azreen dan Zahiril Adzim. Waktu itu mereka yang ligat ‘kenen-kenenkan’ (padankan) kami berdua. Selepas diusik kami mula rapat dan dalam tempoh sekejap saja hubungan terus serasi.
FIFY dan Nafiez bertemu cinta di lokasi penggambaran filem Ada Hantu 2.
“Dia seorang yang tidak berpura-pura dan saya yakin mampu membimbing saya kerana saya nampak Nafiez serius menjaga perhubungan kami selain mengajak saya berjumpa orang tuanya ketika saya menjalani penggambaran di Perlis beberapa bulan lalu sebagai tanda serius terhadap perhubungan kami.
“Acara merisik di kediaman orang tua saya di Subang Jaya Sabtu lalu sebenarnya lebih kepada sesi berkenalan antara kedua-dua keluarga kami. Kalau boleh Nafiez mahu terus melangsungkan perkara wajib iaitu nikah tetapi sebelum itu biarlah ibu bapa kami berkenalan dulu.

“Alhamdulillah, urusan merisik sudah disempurnakan. Kini kami dalam persediaan ke arah pernikahan yang kami harap dapat dipercepatkan. Kebetulan rezeki tawaran berlakon pula datang berturut-turut, jadi sambil ligat di lokasi penggambaran kami sama-sama buat persiapan dibantu keluarga,” katanya kepada Kosmo! Online.
Terdahulu, Nafiez atau nama sebenarnya, Abdul Nafis Abduzaidi berkongsi mengenai acara merisik itu menerusi Instragram Storynya dengan memaparkan gambar berempat bersama emak masing-masing.
Aktor yang menyerlah dalam drama Bunga Hati membawakan watak orang kelainan upaya (OKU) itu menyerahkan seutas gelang tangan dan rantai sebagai simbolik ikatan hubungannya dengan pemilik nama lengkap Nur Afiqah Mohamed Azmi, 32.
Nafiez memaklumkan mahu mengadakan pernikahan mereka diadakan tahun ini. Sementara itu, Fify yang kini sibuk di set penggambaran sebuah filem aksi untuk tayangan saluran penstriman mengakui tidak pernah terfikir untuk menjalin ikatan cinta dengan sesama rakan dalam industri kerana mahu menumpukan perhatian terhadap kerja.
FIFY dan Nafiez bergambar dengan ibu masing-masing selepas acara merisik Sabtu lalu.
Katanya, perkenalan dengan Nafiez hakikatnya memperlihatkan sesuatu yang positif kepadanya apabila mereka boleh bertukar pendapat dalam pelbagai perkara teruma mengenai kerjaya selain lebih serasi memandangkan masing-masing memahami situasi dan kesibukan di lokasi.
“Kebiasaannya selepas habis bekerja (penggambaran) saya akan terus balik. Di set memang ramai kawan malah ada juga beberapa pelakon lain yang boleh dikatakan agak rapat tetapi saya lebih kerap keluar dengan kawan-kawan bukan dalam industri seni.
“Apabila rapat dengan Nafiez, banyak topik kami kongsikan bersama. Sebenarnya bagus juga dijodohkan dengan pasangan sama bidang. Masing-masing mudah faham. Macam sekarang, kami sama-sama sibuk untuk siapkan banyak perkara menjelang perkahwinan.
“Apa pun, tarikhnya akan dikongsikan nanti memandangkan banyak perkara perlu diuruskan dengan teliti termasuk menyudahkan kerja penggambaran. Sama macam Nafiez, saya pun kalau boleh mengharapkan majlis kami dapat dipercepatkan,” tambahnya. – KOSMO! ONLINE


Harga tiket Candi Borobudur dicadang dinaikkan 750,000 rupiah
Oleh KOSMO!

7 Jun 2022, 1:00 pm
JAKARTA – Gabenor Jawa Tengah, Ganjar Pranowo menjelaskan alasan menaikkan bayaran masuk ke Candi Borobudur kepada 750,000 rupiah (RM227)  untuk pelawat tempatan adalah bagi mengehadkan jumlah  pengunjung di puncak candi berkenaan, lapor stesen penyiaran CNN Indonesia semalam.
Ganjar berkata, caj 750,000 rupiah dikenakan kepada pelancong yang ingin naik ke Candi Borobudur, namun tiket ke kawasan candi hanya 50,000 (RM15).
Bagaimanapun, pelancong yang membayar tiket 50,000 rupiah hanya boleh memasuki pekarangan Borobudur dan tidak boleh naik ke kawasan stupa iaitu lokasi suci kuil berkenaan.
Tambah Ganjar, buat masa ini pelancong masih tidak dibenarkan naik ke kuil. Mereka hanya boleh berada di kawasan halaman Candi Borobudur.
Menurutnya, setakat ini pelan bayaran yang dicadangkan adalah 750,000 rupiah untuk pelancong tempatan dan A$100 (RM439) untuk pelancong asing.
Sebelum ini, Menteri Koordinator Hal Ehwal Maritim dan Pelaburan, Luhut Binsar Pandjaitan telah menaikkan harga tiket ke Candi Borobudur dan  kuota pelancong ke Candi Borobudur juga terhad kepada 1,200 orang sahaja sehari.

Mereka juga dikehendaki menggunakan khidmat pemandu pelancong daripada kalangan penduduk di sekitar kawasan Borobudur.
Luhut berkata, kenaikan harga tiket itu adalah untuk  mengekalkan kekayaan sejarah dan budaya Indonesia. Namun,  katanya, keputusan itu belum muktamad. – Agensi


Lelaki diberkas tidak serik curi kereta
Oleh NOR AZIAH MAT NOH

7 Jun 2022, 12:56 pm
KUALA LUMPUR – Polis berjaya memberkas seorang lelaki disyaki aktif terlibat dalam kegiatan curi kereta di sekitar Lembah Klang pada petang kelmarin.
Ketua Polis Daerah Cheras, Asisten Komisioner Muhammad Idzam Jaafar berkata, polis menjalankan tangkapan itu pada pukul 3 petang.
“Bertindak atas maklumat, polis telah menahan seorang lelaki yang berusia 46 tahun itu di Flat Sri Sabah, di sini pada Ahad lalu.
“Hasil tangkapan, kita telah merampas lapan buah kenderaan termasuk sebuah kereta jenis Proton Wira, empat Proton Iswara, dua Proton Saga dan sebuah van,” katanya dalam sidang akhbar di Ibu Pejabat Polis Daerah (IPD) Cheras, di sini hari ini.
Mengulas lanjut, hasil siasatan mendapati suspek menyasarkan kereta lama diparkir di tepi jalan bagi kegunaan sendiri sebelum mengambil alatan ganti kenderaan untuk dijual.
Jelasnya, suspek mempunyai tujuh rekod lampau berkaitan curi kenderaan dan enam rekod dadah selain aktif mencuri kereta di daerah Wangsa Maju, Brickfields dan Teluk Intan, Perak.

“Selain itu, saringan ujian air kencing pula mendapati suspek positif dadah jenis syabu dan suspek direman selama empat hari bermula semalam dibawah Seksyen 379(a) Kanun Keseksaan,” ujarnya lagi.
Dalam perkembangan lain, Idzam memaklumkan bermula 1 Januari hingga 31 Mei lalu trend jenayah di Cheras cenderung kepada kegiatan curi kenderaan.
“Sehingga kini kita telah menerima laporan kecurian sebanyak 157 kenderaan melibatkan 76 kereta, 71 motosikal dan 10 van serta lori.
“Kita telah menuduh seramai 20 individu dan siasatan selanjutnya sedang giat dijalankan bagi membanteras kegiatan terbabit,” katanya. – KOSMO! ONLINE


KKM cari strategi atasi kekurangan bekalan ubat
Oleh SITI A'ISYAH SUKAIMI

7 Jun 2022, 2:11 pm
SEPANG – Kementerian Kesihatan (KKM) mencari strategi bagi penyelesaikan jangka masa sederhana dan panjang berhubung isu kekurangan bekalan ubatan termasuk meneroka sumber baharu atau bekerjasama dengan industri farmaseutikal tempatan.
Menteri Kesihatan, Khairy Jamaluddin Abu Bakar berkata, beliau sudah meminta Ketua Setiausaha (KSU) KKM untuk melihat kepada isu gangguan bekalan ubatan itu terutama di klinik swasta dan farmasi pada masa ini.
Katanya, kekurangan ubat-ubatan tersebut melibatkan ubat biasa seperti untuk kanak-kanak, demam, selsema, antibiotik dan sebagainya disebabkan masalah rantaian bekalan.
“Untuk jangka masa sederhana dan panjang pula, saya telah minta KSU KKM supaya gangguan bekalan ubatan ini kalau berlarutan, apa strategi kita.
“Sama ada mencari pasaran baharu termasuk mungkin negara sebelum ini tidak diterokai atau kerjasama rapat dengan industri farmaseutikal tempatan untuk pastikan pasaran tempatan dapat bangunkan rantaian supaya tidak terjejas,” katanya pada sidang akhbar sambutan Hari Keselamatan Makanan Sedunia Peringkat Kebangsaan Tahun 2022 di sini hari ini.
Mengulas lanjut, beliau berkata, kekurangan bekalan ubatan yang dilaporkan pada masa ini hanya melibatkan klinik swasta dan farmasi manakala, bekalan di fasliti KKM termasuk hospital dan klinik kesihatan masih mencukupi.

“Untuk fasiliti KKM, tiada kekurangan ubat-ubatan dan ia masih mencukupi. Kita memastikan supaya stok bekalan di KKM mencukupi, ada sedikit kekurangan di klinik swasta dan farmasi.
“Saya sudah arahkan perkhidmatan farmasi supaya bekerjasama rapat dengan Persatuan Farmasi Malaysia dan pengeluar ubat di Malaysia supaya mencari bekalan alternatif kalau berlaku kekurangan berterusan,” katanya. – KOSMO! ONLINE


Gelang akses mahkamah Johnny Depp dilelong RM21,980
Oleh MOHAMMAD SHAHEMY AZMI

7 Jun 2022, 2:07 pm
LOS ANGELES – Seutas gelang tangan berwarna biru yang digunakan bintang Hollywood tersohor, Johnny Depp ketika menghadiri prosiding mahkamah bersama bekas isteri, Amber Heard dilelong dengan hargaan biadaan bermula AS$4,999 (RM21,980) dalam laman eBay.
Menurut penjual yang menggunakan nama Gibeachhead, gelang biru itu digunakan Depp, 58, sebagai akses untuk memasuki ruang persidangan kes perbicaraannya dengan Heard di mahkamah Fairfax County, Virginia pada hari ke-20 iaitu pada 23 Mei lalu.
“Hari tersebut (23 Mei 2022) merupakan persidangan paling lama di mahkamah iaitu bermula dari pukul 9 pagi sehingga 5.30 petang. Saya berada di sana (mahkamah) dan menganggap perbicaraan itu sebagai sebahagiaan daripada sejarah budaya selebriti,” ujarnya.
Dalam perbicaraan tersebut, Depp telah mengemukakan tuntutan saman fitnah sebanyak AS$50 juta (RM219 juta) terhadap heard yang didakwa telah mengeluarkan kenyataan berunsur fitnah dalam satu artikel apabila menuduhnya sebagai figura awam yang mewakili keganasan rumah tangga.
Kenyataan yang dikeluarkan pada tahun 2018 itu sekali gus mempengaruhi kerjaya Depp walaupun aktres yang pernah membintangi filem Aquaman itu tidak menyebut nama bekas suaminya itu.
Dalam tuntutan balas, Heard turut mengemukakan saman berjumlah AS$100 juta (RM439 juta) terhadap Depp atas dakwaan telah mencemarkan reputasinya.

Bagaimanapun, keputusan mahkamah akhirnya memihak kepada Depp apabila bekas isterinya itu perlu bertanggungjawab atas fitnah yang dibuat dengan membayar ganti rugi sebanyak AS$15 juta (RM66 juta).
Kedua-dua bintang Hollywood itu bertemu pada 2009 ketika sama-sama membintangi filem The Rum Diary dan berkahwin pada Februari 2015. Mereka bagaimanapun  bercerai dua tahun kemudian iaitu pada 2017. – KOSMO! ONLINE


Terkejut beli kuih seri muka bersaiz nipis
Oleh NURUL AIN NATASHA MAZLAN

7 Jun 2022, 1:01 pm
PETALING JAYA – Sebuah perkongsian tular di laman Facebook apabila seorang individu berkongsi kuih seri muka yang dibelinya dalam keadaan yang terlalu nipis.
Dalam perkongsian tersebut, pemuda yang dikenali sebagai Syah Indra mendakwa, dirinya seolah-olah ditipu apabila kuih seri muka yang kelihatan isinya lebih kecil daripada kebiasaan.
Perkongsian itu tular setelah mendapat reaksi daripada orang ramai di media sosial.
Meninjau ke ruangan komen, rata-rata orang ramai tidak berpuas hati dengan harga kuih-muih yang semakin ‘cekik darah’.
“Barang dah naik harga. Nak buat seri muka ni banyak prosesnya. Peniaga tolak pada kedai berapa sen saja untung. Untung tak besar mana,” komen Yus Yusof.
“Tahu la harga barang naik semua tak dapat nak elak. Satu dunia tengah menghadapi masalah ini. Faham sangat kalau nak naikkan harga tapi takkan saiz dan kualiti nak turun pula,” luah Norzalina Zaharin.

Sementara itu, seorang peniaga kuih yang dikenali sebagai Imah Akmal turut kesal dengan sikap segelintir pelanggan yang suka mengecam tanpa usul periksa.
“Saya juga seorang peniaga kuih. Sedih bila baca komen-komen kecaman yang tak tahu berapa harga kuih seri muka yang dijual,” katanya. – KOSMO! ONLINE.


Individu lakar ‘penyihir’ Ustaz Kazim mohon maaf
Oleh KOSMO!

7 Jun 2022, 1:31 pm
PETALING JAYA – Seorang lelaki dikenali sebagai Neo Pawang Diraja yang sebelum ini pernah berkongsi lakaran individu yang didakwa melakukan khianat terhadap pendakwah bebas, Ustaz Mohd. Kazim Elias tampil memohon maaf selepas ditegur pendakwah terbabit.
Sebelum ini, lelaki tersebut turut tular selepas mendedahkan lakaran enam individu yang dikatakan telah menyihir pendakwah terbabit.
Bagaimanapun, tindakannya itu tidak disenangi Mohd. Kazim yang meminta pemuda berkenaan untuk memadam hantaran tersebut kerana bimbang boleh menimbulkan tanggapan atau tuduhan.
“Assalamualaikum, Alhamdulillah saya terima respons daripada Datuk Ustaz Kazim Elias di Facebook beliau memohon agar saya menghapuskan lakaran yang saya buat di dalam video saya yang telah tular baru-baru ini.
“Dengan rela hatinya saya telah memadam segala video tersebut baik di Facebook dan akaun TikTok saya. Saya memohon seribu kemaafan kepada Ustaz Kazim Elias dan saya sangat menghormatinya,” katanya dalam satu video yang dimuat naik di laman TikTok.
Berita berkaitan: Ustaz Kazim mohon hentikan sebar lakaran lukisan ‘penyihir’

Katanya, lakaran itu dibuat bukan atas tujuan peribadi atau mempunyai niat tertentu.
“Apa-apa pun saya tetap hormati Datuk Ustaz Kazim Elias. Di sini saya membuat lakaran tersebut dan buat video bukan kerana peribadi atau niat-niat tertentu.
“Jadi, kepada yang mengutuk, menghina, mencaci maki dan menghukum saya sesat dan kafir. Alhamdulilah satu rahmat buat saya dan apa yang ingin saya maklumkan saya tidak akan maafkan individu tersebut baik di dunia mahupun akhirat,” katanya.
Semalam, Ustaz Kazim memohon agar trend menyebarkan lakaran lukisan ‘penyihir’ segera dihentikan.
Beliau turut menegur kepada mana-mana individu yang terlibat agar tidak sewenang-wenangnya berkongsi lakaran seperti itu kerana ia mungkin menyerupai wajah seseorang.
Ustaz Kazim sebelum ini mengakui dirinya kini sedang dalam proses mendapatkan rawatan terbaik bagi mengubati masalah kesihatan yang dialaminya ketika ini. – KOSMO! ONLINE


Pemandu sebabkan kematian penunggang basikal di ‘New Zealand Malaysia’ didakwa
Oleh NOR SHAFAWATI YUP

7 Jun 2022, 2:19 pm
SEREMBAN – Seorang pegawai penyelidik didakwa di Mahkamah Majistret di sini hari ini atas pertuduhan memandu secara melulu dan berbahaya sehingga menyebabkan kematian seorang penunggang basikal di Jalan ‘New Zealand Malaysia’ pada 1 Jun lalu.
Tertuduh, Munirah [email protected], 26, bagaimanapun mengaku tidak bersalah selepas pertuduhan dibacakan dihadapan Majistret, Intan Syafinaz Roslin.
Mengikut pertuduhan, tertuduh yang memandu kereta Perodua Axia didapati telah memandu secara melulu atau dengan kelajuan serta mengambil kira keadaan lalu lintas adalah merbahaya kepada orang awam sehingga menyebabkan kematian Khalid Mohd. Isa, 72.
Kesalahan itu dilakukan di Jalan Temiang-Pantai di sini atau lebih dikenali Jalan ‘New Zealand Malaysia pada pukul 8.25 pagi, 1 Jun lalu.
Sehubungan itu, tertuduh didakwa mengikut Seksyen 41(1) Akta Pengangkutan Jalan 1987 dan jika sabit kesalahan, boleh didenda tidak kurang RM20,000 dan tidak melebihi RM50,000 dan boleh juga dipenjara antara lima hingga 10 tahun.
Pada prosiding kes, Pegawai Pendakwa, Asisten Superintendan, M. Shanmugavel meminta mahkamah menetapkan jaminan RM5,000 dan menggantung lesen memandu tertuduh sehingga kes selesai.

Munirah yang tidak diwakili peguam kemudian merayu supaya jaminan dikurangkan atas alasan suaminya bekerja di negeri lain serta dia masih menyusukan seorang anak kecil.
Pada 1 Jun lalu, Kosmo! melaporkan seorang lelaki warga emas maut selepas basikal yang ditungganginya dilanggar sebuah kereta Perodua Axia dalam kejadian di Jalan Temiang-Pantai di sini.
Mangsa yang mengalami kecederaan parah disahkan meninggal dunia di tempat kejadian. -KOSMO! ONLINE